ИнтерФУТБОЛ :: «Бавария» - идеал машина\n«Бавария» - идеал машина\nЯкунланган мавсум еврофутболда қайси жамоа қаҳрамонлик кўрсатди, де-йилса, шубҳасиз, «Бавария» тилга олинади. Шундай экан, ушбу клубга тааллуқли бир нечта ажабтовур фактлар мухлисларни бефарқ қолдирмаса керак.\n- Ханс-Дитер Флик 2019 йилнинг 15 ноябридан буён «Бавария»да бўлишига қарамай, апрелга келибгина уч йиллик тўлақонли шартнома имзолади ва ёзда учта совринни қўлга киритди.\n- Флик келгач, жамоа 36та ўйиннинг 33тасида зафар қучди. Чемпионатда кетма-кет 16 ғалаба - Бундеслиганинг янги рекорди.\n- «Бавария» ўз тарихида иккинчи марта «требл» расмийлаштирди. Шу ёзга қадар Европада бундай натижага эришиш фақат «Барселона»га насиб қилган.\n- 7 йил аввал «Бавария» билан «требл»га эришганлардан ҳозир жамоада Мануэль Нойер, Томас Мюллер, Хави Мартинес, Жером Боатенг ва Давид Алаба қолган, холос.\n- 17 майдаги Германия чемпионати рестартидан кейин «Бавария» турнирда бирор марта ютқазмади.\n- Роберт Левандовски учта мусобақада жами 55та гол урди.\n- ЕЧЛнинг якунланган мавсумида «Бавария» 11та ўйиннинг барчасида ғолиб чиқди - бундай кўрсаткич қайд этиш бошқа ҳеч бир жамоага насиб қилмаган.\n- «Бавария» ички чемпионатда 100та гол уриб, клуб тарихида иккинчи марта (охиргиси мавсум-1971|1972да кузатилган) шундай натижага эришди.\n- Кингсли Команнинг голи «Бавария» учун нафақат ғалаба, балки юбилей гол ҳам бўлди: Мюнхен жамоаси ЕЧЛда 500та гол довонини забт этган учинчи клубга айланди. «Бавария»дан олдинда фақат «Барселона» (517) ва «Реал» (567) бор.\n- Коман Чемпионлар Лигаси финалида гол урган бешинчи франциялик футболчига айланиб, бу борада Карим Бензема (2018), Зайниддин Зидан (2002), Марсель Десайи (1994) ҳамда Базилю Боли (1993) сафига қўшилди.\n- Мануэль Нойер - ЕЧЛда бош совринни қўлга киритган учинчи сардор-дарвозабон бўлди. Дастлаб Петер Шмейхель («МЮ» 1999), сўнгра Икер Касильяс («Реал», 2014) айни натижага эришишганди.


Чиқинди ортидан бойиб кетган нукуслик тадбиркор / Ўзбекистон янгиликлари, энг сўнгги хабарлар\nЖАМИЯТ 2 Шархлар 4741 кўрилди\nНукуслик Рашид Қартбоев республикадаги ягона – чиқиндидан маҳсулот ишлаб чиқарадиган корхона асосчиси. У чиқиндидан полиэтилен қувур ишлаб чиқарувчи ускуна яратиб, 2001 йили «Мустанаб-Ҳилол» масъулияти чекланган жамияти фаолиятини йўлга қўйган.\n– Бир куни,-дейди у, – қувурларни кўриш учун кўпқаватли уй ертўласига тушдим. Кун совуқ эди, ертўлада яхлаган чиқинди сув устидан ўтаётганимда муз ёрилиб, тушиб кетдим. Роса булғаниб қолдим. Ювинай десам, бу ҳолда ҳеч кимса уйига киритмайди. Кўчага чиқиб, такси тўхтатсам, “ахлат одам”ни миндирмайди. Ноилож, узоқ йўл юриб, ишхонамга яёв келишга мажбур бўлганман.\nШунча машаққатлар билан иш бошлаган бу тадбиркор бошқараётган корхона бугун фақат қувур эмас, бошқа бир қатор маҳсулотлар ҳам ишлаб чиқармоқда. Қаҳрамонимизнинг яна бир янгилиги – қувур ишлаб чиқаришдан чиққан чиқиндини ҳам ташламасдан, ундан полимер шифр, брусчатка ишлаб чиқара бошлаганилиги бўлди.\nКорхона ишга тушган 2001 йилда 80 миллион сўмлик маҳсулот ишлаб чиқарган бўлса, 2014 йили 410 миллион, 2015 йили 695,8 миллион, 2016 йили 761,6 миллион сўмлик маҳсулот ишлаб чиқарди. Жорий йилнинг 6 ойида эса ишлаб чиқарган маҳсулотлар ҳажми 713 миллион сўмдан ошиб кетди. Йил якунига қадар бу кўрсаткич бир миллиард сўмдан ошади, деган умиддамиз.\nРашид Қартбоев 1997 йилда Нукус давлат педагогика институтини биолог мутахассислиги бўйича тамомлаган. Унинг корхонаси Нукус шаҳрининг бир чеккасида жойлашган. Қум устида қовун, пахта, ошқовоқ сингари экинларни ўстириб қўйибди. Ҳатто, гужум ҳам эккан экан. Озиқ-овқат чиқиндиларидан ҳам унумли фойдаланиб, йигирма чўчқа боқмоқда. Ишлаб чиқараётган суяк унидан омухта ем тайёрлаб, 300 жўжа парваришламоқда.\n– Бунинг ҳаммасини мен болаларим ўргансин, деган мақсадда қилаяпман,-дейди у. Илгари емларнинг рационида суяк уни кўп бўлар эди. Унинг таркибида илик мойи, калций ва бошқа фойдали элементлар кўп бўлади. Шу сабабли уй ҳайвонлари учун жудаям фойдали. Ҳозирги вақтда ҳокимиятларга, тегишли идораларга чиқиб, ўзим сақлаётган жўжаларни кўрсатиб, унинг фойдали томонларини ташвиқот қилаяпман.\nКорхонада ишлаб чиқарилаётган маҳсулотлар:\nЯккасарой туманида чиқиндиларни саралаш бўйича янги лойиҳа ишга туширилди\nОфарин! Аклли одам хеч качон хор булмайди. Утирган урнини бермай, кулимдан хеч нарса келмайди нима килай иш йук деб хотинини кузига , кулига караб утирган жонини койитмайдиган иймонини йукотган, хотинини бошка юртга юбориб фарзандларини мехрсиз килган узини эркак санаган эрлар курсин бу инсоннинг ишларини. Кузингизни каттарок очинг эй дангаса эркаклар чиройли, бой яшаш уз кулингизда? Шу тадбиркорга узок- умр,соглик тилайман. 100 ёшга кирсинлар. Омад тарк этмасин хеч качон!\n16 август 2017, 08:11\nКойил, тадбиркорга омад тилайман.


"Лацио"нинг яна бир етакчиси Милан жамоасига ўтишга яқин турибди\n17 июль, 2017, 09:55\nРимнинг “Лацио” клуби ярим ҳимоячиси Бальде Кейта фаолиятини “Интер”да давом эттиришга жуда яқин турибди. Бу ҳақда Football Italia нашри хабар тарқатмоқда.\nБерилган маълумотларга кўра “нерадзуррилар” 22 ёшли футболчи учун Рим клубига 22 млн евро беришга тайёр. Бундан ташқари “Интер” Кейтанинг ўзига йиллик 3 млн евро маош ва беш йиллик шартнома таклиф қилмоқчи.\nБир қатор ОАВларнинг маълум қилишича, сенегаллик футболчи “Лацио”нинг мавсумолди назорат ўйинларида иштирок этмаяпти ва у Милан томон йўлга чиққан.\nЭслатиб ўтамиз, бундан аввалроқ “Ювентус” клуби спорт директори Лучано Можи Кейтанинг “кекса синьора” билан келишувга эришгани ҳақида маълум қилган эди. Бироқ, кейинчалик футболчининг агенти Роберто Календа ушбу хабарни расман инкор этди.


Дунё сиёсий етакчилари томонидан ёзилган энг сара китоблар – Газета.uz\nДунё сиёсий етакчилари томонидан ёзилган энг сара китоблар\nДунёдаги кўплаб давлат раҳбарлари ва сиёсий етакчилар ўз фаолиятларини якунлаб, мемуар асарлар ёзишади. Бундай китобларда сиёсий жараёнлардаги фикр ва мулоҳазалардан ташқари, уларнинг шахсий ҳаётларида рўй берган баъзи воқеа ва ҳодисалар ҳақида ҳам ҳикоя қилинади. Китобхонлар томонидан эътироф этилган Бенжамин Франклин, Ли Куан Ю, Маргарет Тэтчер, Маҳатма Ганди ва Барак Обама сингари арбобларнинг муҳим асарлари хақида «Газета.uz» мақоласида.\nLotinchada 13 сентябрь 2021, 17:00 Фойдали Сиёсат\n9 сентябрь куни Ўзбекистон Либерал-демократик партиясининг съездида президент Шавкат Мирзиёевнинг «Янги Ўзбекистон Стратегияси» номли янги китоби тақдим этилди. Ушбу китобда Янги Ўзбекистонни ва Учинчи Ренессанс пойдеворини барпо этиш борасида амалга оширилаётган туб ўзгаришлар ва ислоҳотларнинг мақсади, мазмун-моҳияти ҳамда устувор йўналишлари, миллий тараққиёт истиқболлари ҳақида фикр юритилади.\nДунё бўйлаб кўпгина давлат раҳбарлари ва сиёсат арбоблари ўз фаолияти даврини асосан мемуар сифатида таърифлаб, асарлар ёзишади. Улар ўз китобларида сиёсий ишлардаги фикр ва мулоҳазалардан ташқари, ўз ҳаётларидаги баъзи воқеа ва ҳодисалар ҳақида ҳам ҳикоя қиладилар. Асарлар орқали мазкур инсонларнинг бошқа ҳислатларига ҳам гувоҳ бўлиш мумкин.\nДунё китобхонлари томонидан эътироф этилган баъзи давлат раҳбарлари ва сиёсий етакчиларнинг асарлари ҳамда уларнинг қисқача мазмуни ҳақида «Газета.uz» сўз юритади.\n«Озодлик манбаи. Геттисберг мурожаати» Авраам Линкольн\nАҚШ президенти Авраам Линкольн (1809−1865) Америка Қўшма Штатларининг тарихий ривожланишини белгилаб берган тўртта президентдан бири ҳисобланади. Қуйи қатламдан чиққан президент барча билимларини тиришқоқлик ва узлуксиз ўз устида ишлаш орқали ўзлаштирган. У ўзининг ахлоқий намунаси, юксак ахлоқий тамойиллари ва ишонтира олиш қобиляти билан ўз халқини илҳомлантириб, мамлакат иқтисодиётининг жадал ривожланишига ҳисса қўшди ва АҚШ узоқ вақт давомида дунёдаги энг динамик ривожланаётган иқтисодиётга айланди.\n«Озодлик манбаи. Геттисберг мурожаати» китобида Авраам Линкольннинг асосий нутқлари ва мақолалари, унинг таржимаи ҳоли, инаугурация нутқлари ва халққа қилинган мурожаатлари бор. Китоб Авраам Линкольн, унинг шериклари ва рақибларининг ҳаёти давомидаги суратлари, АҚШ фуқаролик уруши давридаги ҳужжатли ва бадиий материаллар билан бойитилган.\n«Камин олдидаги суҳбатлар. Инқироз, олигархлар ва уруш ҳақида» Франклин Рузвельт\nФранклин Рузвельт «Буюк депрессия» даврида АҚШни бошқарган ва уни узоқ давом этган инқироздан олиб чиқишга муваффақ бўлган давлат раҳбари ҳисобланади. Америкаликларда келажакка ишончни уйғотиш учун, у шахсан ўзи халққа давом этаётган ислоҳотлар ва ҳукумат режаларининг маъносини тушунтиришга қарор қилган. Рузвельт Америка халқига тўғридан-тўғри радио хабарлари орқали мурожаат қилиб келган. Бу нутқлар тарихга «Камин олдидаги суҳбатлар» номи билан кирди. Рузвельт ўн икки йиллик бошқарувининг охиригача одамларга мурожаат қилиб келган.\nАҚШ 32-президентининг энг яхши нутқлари «Камин олдидаги суҳбатлар. Инқироз, олигархлар ва уруш ҳақида» номли китобда тўпланган.\n«Бойликка йўл. Автобиография» Бенжамин Франклин\nУшбу китоб давлат ва жамоат арбоби, дипломат, олим, ихтирочи, ёзувчи, файласуф, тадбиркор Бенжамин Франклин шахсини очиб беради. Унинг юзи ҳаммага таниш — бу АҚШнинг асосий банкнотаси доллардаги сон-саноқсиз маротаба босилиб чиққан портретдир. Унинг «Вақт — пул» афоризмини ҳатто ҳеч нарсани билмаганлар ҳам билади. Франклин «Автобиография"си эса узоқ вақтдан буён ҳозирда буюк шахслар рўйхатига кирган муваффақиятли одамларнинг қайта-қайта мурожаат қиладиган китобига айланган.\n«Агар сиз одамлар билан қандай муносабатда бўлиш ҳақида ажойиб маслаҳатлар олишни, ўзингизни бошқаришни ва шахсий фазилатларингизни яхшилашни хоҳласангиз, ҳаётнинг энг қизиқарли ҳикояларидан бири — Бенжамин Франклиннинг таржимаи ҳолини ўқинг», — деган эди америкалик педагог ва ёзувчи Дейл Карнеги.\nУшбу китобда Бенжамин Франклин 1771 йилдан 1790 йилгача ўз ҳаёти ҳақидаги ёрқин эслатмаларни қолдирган. Уларнинг барчаси унинг вафотидан кейин бирлаштирилган. Франклин бу асарида истеҳзо ва ҳазил билан ўзининг ғайриоддий тақдири ва шундай шахс бўлиб етишишига нима ёрдам бергани ҳақида хикоя қилади.\n«Учинчи дунёдан — биринчисига. Cингапур тарихи (1965−2000)» Ли Куан Ю\nЛи Куан Ю — Сингапур давлат арбоби, 1959 йилдан 1990 йилгача мамлакат бош вазири бўлган. Унинг раҳбарлиги остида ресурслари бўлмаган кичик оролдаги собиқ Британия мустамлакаси кучли иқтисодиёти, қулай сармоявий муҳити ва баркамол ижтимоий сиёсати бўлган юқори даражада ривожланган давлатга айланган. 2000 йилда Ли Куан Ю «Сингапур мўъжизаси» ҳақида мемуар ёзган ва учинчи дунёдан биринчи дунёга чиқиш стратегиясини батафсил баён қилган.\nКитобда Ли Куан Ю шаҳар-давлатни такомиллаштириш ва ривожлантириш учун қўйган қадамлари асосли хулосалар билан изчил тасвирланган. Муаллиф, шунингдек, фойдали тажрибага айланган хатоларни ҳам эслатиб ўтган. Шунингдек китобда ташқи сиёсатга катта эътибор берилади. «Учинчи дунёдан биринчисига» — бу мамлакат фаровонлигига қаратилган пухта авторитар бошқарув бўйича ажойиб дарслик ҳисобланади.\n«Давлат бошқаруви санъати: Ўзгараётган дунё учун стратегиялар» Маргарет Тэтчер\n«Давлат бошқаруви санъати» — 1979−1990 йилларда Буюк Британия бош вазири бўлган машҳур «темир хоним» Маргарет Тэтчернинг китоби ҳисобланади. Тэтчер бу китобни 2003 йилда мамлакат раҳбарига қўлланма сифатида чиқарган ва уни Рональд Рейганга бағишлаган.\n«Давлат бошқаруви санъати» — кўп қиррали китоб бўлиб, у мамлакат раҳбариятининг амалий қўлланмасидан ташқарига чиқади. Унда Тэтчер турли мамлакатларнинг муаммоларини таҳлил қилади ва уларнинг ривожланиши учун прогнозлар беради, барқарор ички ва ташқи сиёсат учун демократиянинг қадрини исботлайди, халқаро хавфсизликни муҳокама қилади, кўплаб таниқли сиёсий воқеаларга ўз фикрини билдиради. Китобда ХХ асрнинг иккинчи ярмидаги жаҳон сиёсий жараёнлари ҳақида умумий тушунча берилган.\n«Фикрлар ва хотиралар» Отто фон Бисмарк\nОтто вон Бисмарк — машҳур немис канцлери, унинг сиёсий фаолияти чўққиси Германия империяси тузилиши пайтига тўғри келган. Бисмаркнинг 1898 йилда нашр этилган «Фикрлар ва хотиралар» китоби ҳақиқий бестселлерга айланган: у ўз китобида Иккинчи Рейхнинг пайдо бўлишига олиб келган воқеалар ҳақида гапирган.\nБироқ, бу шунчаки мемуар эмас, бу, биринчи навбатда, «ўтмишни тушуниш ва келажак учун ибрат бўлиши учун ўғиллар ва набираларга» қаратилган «темир канцлер» нинг сиёсий васияти ҳисобланади. Сиёсий майдонда ўз фаолиятини якунлаб, Бисмарк ушбу китобда нафақат замондошлари олдида ўзини оқламоқчи, балки ўз ворисларини келажакдаги хатолар ҳақида огоҳлантирмоқчи ҳам бўлган.\n«Иккинчи жаҳон уруши» Уинстон Черчилль\nБуюк Британиянинг собиқ бош вазири нафақат ўз даврининг таниқли сиёсатчиси, балки жуда яхши ёзувчи ҳам эди. 6 жилдлик «Иккинчи жаҳон уруши» асари Черчилльга тегишли.\nБиринчи китобда 1919 йилдан 1940 йил декабригача бўлган воқеалар тасвирланган, муаллифнинг сўзларига кўра, улар «олдини олиш мумкин бўлган ва кераксиз» урушга олиб келган.\nИккинчи китобда хотираларнинг учинчи ва тўртинчи жилдлари нашр этилган ва 1941 йил январидан 1943 йил июнигача бўлган воқеалар тасвирланган: фашистлар Германиясининг Совет Иттифоқига бостириб кириши, милитаристик Япониянинг АҚШга ҳужуми, Гитлерга қарши коалиция тузилиши, иттифоқчиларнинг ҳимоядан ҳужумга ўтиши.\nУчинчи китобда эса бешинчи ва олтинчи жилдлари нашр этилган ва 1943 йил июндан 1945 йил июлгача бўлган воқеалар — Германия иттифоқчиларининг таслим бўлиши, Теҳрон, Ялта ва Потсдам конференциялари, Америка, Британия ва Канада қўшинларининг Нормандияга ўтказилиши, Совет армияси ва иттифоқчиларининг тарихий ғалабалари, Германиянинг таслим бўлиши натижасида фашист қўшинлари мағлубияти тасвирланган.\n«Менинг ҳаётим» Маҳатма Ганди\nМоҳандас Ганди «бания» савдогар кастасига мансуб ўзига тўқ оиладан чиққан. Вафотидан сўнг эса ундан фақат бир жуфт сандал, кўзойнак ва таёқ қолган. Бутун умрини ўзини чегаралашга ва жамиятга хизмат қилишга бағишлаган, зўравонликсиз қаршиликни кураш воситаси сифатида ишлатган, зўравонлик ва диний низоларга тинимсиз қаршилик кўрсатган энг машҳур ҳинд Гандини «Буюк қалб» соҳиби деб аташади.\nМаҳатма Гандининг «Менинг ҳаётим» китоби — буюк донишманд ва тажрибали, қалби тоза сиёсатчининг таржимаи ҳоли, Ҳиндистоннинг озод қилиниши ва Гандининг руҳий изланишлари ҳақидаги ҳикоя ҳисобланади. Китобда, шунингдек, «Менинг иймоним» ва «Саломатлик калити» рисолалари мавжуд бўлиб, унда Ганди ўз дунёқараши билан ўртоқлашади, дунёда мавжуд бўлган динлар, шунингдек, вегетарианлик ва ахлоқий турмуш тарзи муҳокама қилинади.\n«Котиб хоним» Мадлен Олбрайт\nБилл Клинтон президентлиги даврида Мадлен Олбрайт Яқин Шарқда тинчлик ўрнатиш ҳаракатларидан тортиб НАТОнинг Косовога гуманитар аралашувигача бўлган энг муҳим ва драматик сиёсий воқеаларнинг фаол иштирокчиси бўлган.\nАҚШ тарихида биринчи марта юқори даражали лавозим — давлат котиби (ташқи ишлар вазири) бўлиб тайинланган аёл ўзининг очиқ мемуарида ушбу воқеаларни қизғин ҳикоя қилади ва ўқувчиларга жаҳон тарихининг энг жўшқин даврларида халқаро муносабатлар саҳнаси ортига назар солишга имкон беради.\nЎзининг ушбу китобида Мадлен Олбрайт шахсан мулоқот қилган дунёнинг етакчи раҳбарлари ва анъанавий тарзда эркаклар етакчилик қиладиган дипломатик майдонда қандай қийинчиликларни бошдан кечиргани ҳақида гапиради. Китобда Владимир Путин, Вацлав Гавел, Ясир Арафат, Ариэль Шарон, Биньямин Нетаньяху, қирол Ҳусайн, Слободан Милошевич, Ким Чен Ир, Билл ва Хиллари Клинтон, Колин Пауэлл ва бошқа кўплаб жаҳон лидерларининг қизиқарли портретлари тақдим этилган.\n«Ваъда қилинган ер» Барак Обама\nАҚШ собиқ президенти Барак Обаманинг «Ваъда қилинган ер» китоби унинг мемуарларининг биринчи жилди ҳисобланади.\nХотираларининг биринчи жилдида Барак Обама ўзининг ёшлиги ва президентлик сари йўли ҳақида ҳикоя қилади. У ўзининг сиёсий маълумоти ва ўзининг тарихий президентлигининг биринчи давридаги муҳим лаҳзаларни батафсил тасвирлаб беради. Китоб Обама президентлигининг биринчи муддатида Усама бен Ладенни йўқ қилиш бўйича махсус операцияси билан якунланган. Унда Обаманинг тарихда ўзини тинчликпарвар ва «инсоний юзли сиёсатчи» сифатида тарихда қолишга уринганлиги кўрсатилган.\n«Газета.uz» 1 746


Тинчлик ва хотиржамлик асоси\nИслом динида оилага катта эътибор берилиб, уни қандай ташкил этиш, бошлиғи ким бўлиши, аъзоларини ҳуқуқ ва бурчлари, фарзандлар тарбияси, умуман, оилавий ҳаётнинг барча масалалари атрофлича ўрганиб чиқилган ва керакли кўрсатмалар берилган.\nҚуръони каримда никоҳ ва оила ҳақида элликдан ортиқ оят бор. Жаноб Расулуллоҳ соллаллоҳу алайҳи васалламнинг ҳадиси шарифлари битилган китобларда никоҳ тўғрисидаги ҳадислар алоҳида бўлимларни ташкил қилади.Минг афсуски, кейинги пайтда оилани асраб-авайлаш ўрнига, дунёнинг арзимас сабаблари туфайли оилавий ажримлар кўпайиб бораётгани жамиятимиз учун ачинарли ҳол. Аллоҳ таоло берган кенг имкониятни тушунмаган ҳолда поймол қилиб, никоҳни узрсиз ажримга олиб келувчи эркак ёки аёл Аллоҳ таолонинг буйруғини ва Расулуллоҳ соллаллоҳу алайҳи васалламнинг суннатларини ижро қилмаган киши саналади.\nДиний ва миллийлигимиз таълимотларида оила қуришга эркак ва аёл бирдек тарғиб қилинган. Оила қурмасдан, таркидунёчилик йўлини тутиш қораланиб, бунинг акси бўлган никоҳ ибодат даражасига кўтарилган. Никоҳланиш нафақат Набий солаллоҳу алайҳи васалламнинг суннатлари экан, балки ўтган барча анбиёлар учун ҳам суннат бўлганини таъкидлаб ўтилган. Аёл ва фарзандларни Аллоҳ таоло ато этиши баён қилинган. Айни шу хабарни бериб расулуллоҳ соллаллоҳу алайҳи васаллам: “Тўрт нарса мендан аввалги пайғамбарларнинг суннати. Улардан бири никоҳ ва оила” - дедилар.\nДемак, ҳаётдаги оиланинг бардавомлиги биринчи навбатда эр-хотиннинг ўзаро тотув яшаши, бир-бирининг яхши ва ёмон жиҳатларини кўтариши, айб ва камчиликларини кечириши, тинч-тотувликни брпо этишлари билан таъминланади. Бу ҳақда Қуръони Каримда бундай дейилган: “...Улар билан тотув турмуш кечирингиз...” (Нисо, 19).\nБу ояти каримадан ҳосил бўлаётган маъно-мазмунга таяниб, айтиш мумкинки, ислом таълимоти оила аъзоларининг Аллоҳ таоло розилигини топишини, Расулуллоҳ соллаллоҳу алайҳи васаллам ахлоқлари билан зийнатланишини ва инсоният наслини пок йўл билан давом эттиришини талаб этади.\nШунинг учун динимиз оилани никоҳ асосида қуришга алоҳида аҳамият беради ва никоҳни инсоний алоқаларнинг энг муҳими сифатида юксак қадрлайди. Зеро, оила катта жамиятнинг кичик бир бўлаги. Жамият ёмонлик ва бузғунчиликнинг барча турларидан холи, тинч ва обод бўлиши, аввало, ушбу кичик жамият – оиланинг тинч-тотувлиги, аҳиллигига, покиза турмуш кечиришига боғлиқ. Оиладаги ҳар бир шахс ўз масъулиятини тўлиқ ҳис қилиб бажариши билан оила тинч-хотиржамлиги ва бахт-саодати таъминланади, барқарор ва мустаҳкамбўлади.\nИслом илк даврданоқ оилада аёлларнинг ҳақ-ҳуқуқларини тиклаш, ҳурматини жойига қўйиш билан уларнинг жамиятдаги мавқеини юксалтирган. Аёл ишига ҳурмат-эътиборда бўлишни тарғиб этган.\nАбу Ҳурайра розийаллоҳу анҳу Расулуллоҳ соллаллоҳу алайҳи васалламдан ривоят қилган ҳадиси шарифда: “Сизларнинг яхшиларингиз аҳли аёлига яхши муомалада бўлганларингиздир. Мен ҳаммангизданкўра аҳли аёлига яхшироқ муомала қилувчингизман” дейилади.


Ибн Аббос розияллоҳу анҳудан:\n«Аллоҳ таолонинг: «Сен: «Мен сиздан бу учун ажр эмас, фақат қариндошлик меҳринигина сўрайман», деб айт», ояти ҳақида сўралди.\nШарҳ: Шуро сурасидаги бу ояти каримани яхшироқ ўрганиб олишимиз лозим. Ана ўшанда ушбу ҳадиси шарифни ҳам тўғри тушунишимизга ёрдам беради.\nБу ояти карима ансорий саҳобалар Пайғамбар соллаллоҳу алайҳи васалламнинг ҳузурларига келиб, сиз ила Аллоҳ бизни ҳидоят қилди. Энди сизга турли ҳолатлар ориз бўлиб туради. Сизда бўлса, ҳеч қандай молу мулк йўқ. Биз сизга керакли молу мулкни тўплаб берсак, деганларида нозил бўлган.\nУнда Пайғамбар соллаллоҳу алайҳи васалламга, ансорийларга бу масалада айтишлари лозим бўлган гап ўргатилмоқда: «Мен сизларни Исломга чақирганим учун ажр беришингизнинг кераги йўқ. Фақат ақраболаримга дўстлик қилиб турсаларингиз бўлди.\n«Шошилдинг, Набий соллаллоҳу алайҳи васалламнинг Қурайш қоринларидан ҳар бир қорин¬-да қаробатлари бордир. Бас, у зот, мен билан орангиз¬даги қаробатни боғлашингиз учунгина, дедилар», деган эканлар.\nДарҳақиқат, насаб суриштириладиган бўлса, Қурайшнинг ҳаммаси Расулуллоҳ соллаллоҳу алайҳи васалламга қариндош бўлиб қолиши турган гап. Аммо бу ерда гап тор доира ҳақида кетмоқда. Ўша доирага кирадиганлар ким эканини қуйида келадиган ривоятлардан ўрганамиз.\n«Набий соллаллоҳу алайҳи васаллам эрталаб чиқдилар. Устиларида қора жундан муртлари бор эди. Бас, Ҳасан ибн Али келди. У зот уни (мурт ичига) киритдилар. Сўнгра Ҳусайн келиб у ҳам кирди. Кейин Фотима келувди, уни ҳам киритдилар. Сўнгра Али келувди, уни ҳам киритдилар ва:\n«Албатта, Аллоҳ сизлардан кирни кетказишни ва сизларни яхшилаб поклашни ирода қиладир, эй аҳли байт», дедилар».\nШарҳ: «Мурт» одатда тикилмаган мато бўлиб, кийим ўрнида ишлатилади. Уни эркак кишилар тананинг белдан пастки қисмига тутиб олар эканлар.\nПайғамбар соллаллоҳу алайҳи васаллам ана шундоқ мурт кийимлари билан эрталаб ташқарига чиққан эканлар, набиралари Ҳасан ибн Али келиб, муртларининг ичига кириб олибди. Кейин ривоятда айтилганидек, Ҳусайн, Фотима ва Али розияллоҳу анҳум ҳам ўша муртнинг ичига кириб, Расулуллоҳ соллаллоҳу алайҳи васалламга ёпишиб турибдилар. Ўша ҳолда туриб, Расулуллоҳ соллаллоҳу алайҳи васаллам:\n«Албатта, Аллоҳ сизлардан кирни кетказишни ва сизларни яхшилаб поклашни ирода қиладир, эй аҳли байт», оятини тиловат қилибдилар.\nБундан мазкур тўрт зотлар Пайғамбар соллаллоҳу алайҳи васалламнинг аҳли байтлари экани келиб чиқади.\nУмар ибн Абу Салама розияллоҳу анҳудан ривоят қилинади:\n«Албатта, Аллоҳ сизлардан кирни кетказишни ва сизларни яхшилаб поклашни ирода қиладир, эй аҳли байт», ояти Умму Саламанинг уйида нозил бўлган. Шунда у зот Фотима, Ҳасан ва Ҳусайнларни чақириб, бир кийимга ўрадилар. Али ортларидан турган эди, уни ҳам бир кийим билан ўрадилар ва:\n«Эй Аллоҳим! Мана булар менинг аҳли байтим. Улардан кирни кетказгин. Уларни яхшилаб поклагин», дедилар.\n«Мен ҳам улар биланми, эй Аллоҳнинг Набийи?» деди.\n«Сен ўз маконингдасан. Сен хайрдасан», дедилар».\nШарҳ: Бу ҳадиси шариф ҳам ўзидан олдингисини таъкидлаб келмоқда. Шу билан бирга, Пай¬ғамбар соллаллоҳу алайҳи васалламнинг завжаи мутоҳҳоралари хос маънодаги аҳли байтлардан эмаслигини кўрсатмоқда. У зотларнинг Пайғамбар соллаллоҳу алайҳи васалламнинг жуфти ҳалоллари ва мўминларнинг оналари сифатларида ўз мақом ва маконлари бор, аммо улар аҳли байтга кирмайдилар.\nЯзид ибн Ҳайён розияллоҳу анҳудан ривоят қилинади:\n«Биз – мен, Ҳусойн ибн Сабра ва Умар ибн Муслим Зайд ибн Арқамнинг ҳузурига бордик. Унинг олдига ўтирганимизда Ҳусойн:\n«Эй Зайд, сен жуда кўп яхшиликни кўргансан. Расулуллоҳ соллаллоҳу алайҳи васалламни кўргансан, ҳадисларини эшитгансан, у зот билан жанг қилгансан ва ортларида намоз ўқигансан. Эй Зайд, сен жуда кўп яхшиликни кўргансан. Эй Зайд, бизга Расулуллоҳ соллаллоҳу алайҳи васалламдан эшитган нарсангни гапириб бер», деди.\n«Эй биродарим, ёшим катта бўлди. Замоним эскирди. Расулуллоҳ соллаллоҳу алайҳи васалламдан сингдириб олган баъзи нарсаларни унутдим. Мен сизларга нимани гапириб берсам, ўшани қабул қилинглар. Бошқасини таклиф қилманг¬лар. Бир куни Расулуллоҳ соллаллоҳу алайҳи васаллам Макка билан Мадина орасидаги Хумм деган сувхонада ичимизда туриб хутба қилдилар. Бас, Аллоҳга ҳамду сано айтдилар. Ваъз қилдилар. Эслатдилар. Сўнгра:\n«Аммо баъду; Эй одамлар! Огоҳ бўлинглар! Мен ҳам башарман. Тезда Роббимнинг элчиси келиб қолса, ижобат қиламан. Мен ичингизда икки салмоқли нарсани тарк қилувчиман. Улардан бири Аллоҳнинг Китоби. Унда ҳидоят ва нур бор. Бас, Аллоҳнинг Китобини олинг ва уни маҳкам тутинг. Бас, у зот Аллоҳнинг Китобига қизиқтирдилар ва тарғиб қилдилар. Сўнгра: «Ва аҳли байтимни. Аҳли байтим ҳақида Аллоҳни эси¬нгизга солурман. Аҳли байтим ҳақида Аллоҳни эсингизга солурман. Аҳли байтим ҳақида Аллоҳни эсингизга солурман», дедилар», деди у.\n«Аҳли байтлари ким, эй Зайд? Аёллари аҳли байтларидан эмасми?» деди Ҳусойн.\n«Аёллари аҳли байтларидир. Лекин аҳли байт¬лари у зотдан кейин садақа ҳаром бўлган шахслардир», деди у.\n«Улар кимлар, эй Зайд?» деди.\n«Улар Оли Али, Оли Ақийл, Оли Жаъфар ва Оли Аббослардир», деди у.\n«Ўшаларнинг ҳаммасига садақа ҳаром қилинганми?» деди Ҳусойн.\nБошқа бир ривоятда қуйидагича келган:\n«Аҳли байтлари кимлар? Аёлларими?» деди.\n«Аллоҳга қасамки, аёл киши эр билан замондан бир муддат яшаб, кейин уни талоқ қилса, отасига ёки қавмига кетади. Аҳли байт эса, асли, ота тараф яқинлари, у зотдан кейин садақа ҳаром қилинган шахслардир», деди у.\nТермизийнинг ривоятида қуйидагилар айтилади:\n«Мен сизларга модомики, уни маҳкам тутсангиз мендан кейин абадий ҳеч адашмайдиган нарсани тарк қилиб кетувчиман. Улардан бири бошқасидан улуғроқдир. Аллоҳнинг Китобини. У осмондан ерга тортилган арқондир. Ва аҳли байтимни. Иккилари ҳавзга боргунларича бир-бирларидан ажрамаслар. Уларда менга қандоқ ўринбосар бўлишингизга назар солинглар», дедилар».\nШарҳ: Ушбу ҳадиси шарифдан Ислом уммати учун динимиз таълимотларини, уларга амал қилишни жорий қилишда Пайғамбар соллаллоҳу алайҳи васалламнинг аҳли байтлари доимий равишда ўрнак бўлиб келишлари башорати берилмоқда.\n«Аллоҳга, сизга ғизо қилиб берган неъматлари учун муҳаббат қилинг. Менга, Аллоҳнинг муҳаббати ила муҳаббат қилинглар. Менинг муҳаббатим учун аҳли байтимга муҳаббат қилинг», дедилар».\nШарҳ: Бу ҳадиси шарифда бўлса, Пайғамбар соллаллоҳу алайҳи васалламнинг аҳли байтларига бўладиган муҳаббат ўзи бўлмаслиги, у муҳаббат Расулуллоҳ соллаллоҳу алайҳи васалламнинг ўзларига бўлган муҳаббатга, у эса ўз навбатида Аллоҳ таолога бўлган муҳаббатга уланиб кетиши ҳақида сўз кетмоқда.\n«Расулуллоҳ соллаллоҳу алайҳи васаллам Ҳасан ва Ҳусайнларнинг қўлларидан тутдилар-да:\n«Ким манави икковини, уларнинг отасини ва уларнинг онасини яхши кўрса, қиёмат куни мен билан менинг даражамда бўлур», дедилар».\nШарҳ: Бу ҳадиси шарифдан мазкур тўрт зотга муҳаббат қилиш катта бахт-саодат боиси эканлигини билиб оламиз.\n«Набий соллаллоҳу алайҳи васаллам Алига, Фотимага, Ҳасанга ва Ҳусайнга:\n«Сиз кимга уруш қилсангиз, мен ўшанга урушман. Сиз ким ила тинчлик бўлсангиз, мен ўшанга тинчликман», дедилар».\nШарҳ: Бу ҳадиси шарифдан мазкур тўрт зотнинг қанчалар улуғ мақомга эга эканини билиб оламиз.\nУшбу мавзу бўйича барча далилларни синчиклаб ўрганиб чиққан жумҳур уламолари Пайғамбар соллаллоҳу алайҳи васалламнинг аҳли байтлари, Аббос ва унинг насли, Абу Толибнинг ўғиллари Али, Жаъфар, Ақийл ва уларнинг наслидир, деган хулосага келганлар.


Эрдўған коронавирусга қарши кўп эмлангани учун танқидга учради | Qalampir.uz\nЭрдўған коронавирусга қарши кўп эмлангани учун танқидга учради\nОлам\t04 Июнь 16:43 4273\nТуркия Президенти Ражаб Тойиб Эрдўған коронавирусга қарши учта доза вакцина олганини маълум қилганидан сўнг танқидга учради. Бунга сабаб қилиб мамлакатда вакциналар етишмаётгани кўрсатилган. Бу ҳақда “The Times” нашри хабар берган.\nЭрдўған Туркияда биринчилардан бўлиб коронавирусга қарши эмланган. У 14 январь куни Хитойда ишлаб чиқарилган Sinovac вакцинасининг биринчи дозасини олган. Ушбу вакцинанинг иккинчи дозасини 11 февралда қабул қилган. У учинчи дозани 10 мартда қабул қилганига қарамай, бу ҳақда орадан деярли уч ой ўтгандан сўнг, яъни жорий ҳафтада маълум қилган. Бироқ, Туркия Президенти ушбу вакцина Sinovac ёки Туркия ҳам сотиб олган Pfizer вакцинаси эканлигига аниқлик киритмаган. Туркия етакчисининг таъкидлашича, у организмидаги антитаналар миқдори ошиш ёки ошмаслигини текшириш учун учинчи дозани олган.\nҚайд этилишича, Эрдўған қўшимча дозани олган пайтда Pfizer вакцинасининг биринчи дозасини олиш ҳуқуқига эга бўлганлар мамлакатда вакциналар етишмаслиги сабабли бир ой эмас, балки 12 ҳафта кутишларига тўғри келиши айтилган.\n“Фуқаролар учун ҳатто битта доза ҳам йўқ, аммо Эрдўған учун бирданига уч доза бор”, деган Туркиянинг мухолифатдаги Республика Халқ партияси парламент гуруҳи раҳбари Энгин Ўзкўч.\nМаълумот ўрнида, бугунги кунга қадар Туркияда 30 миллионга яқин вакцина қўлланилган бўлиб, 12 миллион киши — аҳолининг 15,4 фоизи иккита доза вакцина олган. Шу пайтгача касалланганлар сони 5,27 млндан ошган. 47 882 нафар бемор вафот этган.\nЭслатиб ўтамиз, Туркияда 31 май куни коронавирус тарқалишини олдини олишга қаратилган баъзи чекловлар юмшатилиб, хусусан, тўйларни ўтказишга рухсат берилганди.\n30 Ноябрь 10:55 65751\n02 Декабрь 14:45 49350\n30 Ноябрь 19:09 34454\n02 Декабрь 20:14 33424


“Эрк” қурултойга тайёргарлик кўрмоқда\n“Эрк” демократик партияси ташкил топганининг 15 йиллигига бағишлаб Тошкентда ўтказилган матбуот анжуманида партиянинг навбатдаги қурултойи яқин кунларда чақирилиши эълон қилинди.\nПартия бош котиби Отаназар Ориповнинг билдиришича, қурултойга ҳар 200 аъзодан битта делегат сайланади. Унда жами 100 делегат иштирок этади. Шубҳа ва гумонларга ўрин қолдирмаслик мақсадида йиғилган имзоларнинг ҳаққонийлигини текшириш учун комиссия тузилади.\nЭДП ташкил этилганига 15 йил тўлиши арафасида партиянинг яна бир аъзоси - Салавот Умрзоқов ҳибсга олинди.\nО.Ориповнинг сўзларига кўра, партия фахрийси, унга аъзо бўлгани учун илгари қамалиб чиққан С.Умрзоқов 1994 йилдан буён ҳар ойда ички ишлар бўлимига чақиртирилиб, ундан “мен сиёсат билан шуғулланмайман” мазмунида тилхат олиб турилган. Яқинда у ҳар қандай шароитда ҳам бошқа тилхат ёзиб бермаслигини айтган эди. Шунинг учун орадан сал муддат ўтиб, у милиционерлар томонидан ҳибсга олинган.\nО.Орипов айни пайтда С.Умрзоқовнинг қаерда экани партия раҳбариятига ҳам, унинг оила-аъзоларига ҳам номаълум эканини билдирди.\nМатбуот анжуманида мухолифатнинг бирлашуви масаласи ҳам муҳокама этилди.\nО.Ориповнинг таъкидлашича, бирлашувни эълон қилишдан аввал маълум ҳужжатлар қабул қилиниши, коалицияга бирлашадиган мухолифатдаги сиёсий кучлар ўртасида битимлар тузилиши лозим. Улар ҳаракат йўналишини белгилаб олиши керак.\n“Ҳозир шу масалалар устида муҳокама бормоқда. Айни пайтда бир нарса аниқ. Биз бу ҳокимиятдан ўзимиз учун бирор яхшилик кутаётганимиз йўқ. Кутавериб чарчаганмиз”, - деди О.Орипов.\nО.Орипов “Эрк” партияси бундан буён сиёсий фаоллигини оширишини маълум қилди.\nЎтган 15 йил давомида “Эрк” ўз ҳаракатлари билан бирор бир сезиларли натижага эришгани йўқ.\nПартия аъзоси Бахтиёр Исабековнинг “Озодлик” мухбири билан суҳбатда айтишича, ҳукумат турли йўллар билан “Эрк” номини қоралаш, партия фаолиятини сусайтиришга уринмоқда. Шу билан бирга, партиянинг ичида ҳам ҳукумат шароитига мослашишга интилувчилар мавжуд.\n“Чойхона партия”сига айланиб қолишимизга ўзимизнинг сабабларимиз кўпроқ. Эркчиларнинг жуда кўпчилиги ишсиз, маблағсиз қолди. Улар сиёсий фаолият эмас, тирикчилик билан шуғуланишга мажбур бўлди”, деди Б.Исабеков.\nСиёсатшунос Камолиддин Раббимовнинг фикрича, “Эрк”нинг Ўзбекистон мустақиллигига қўшган ҳиссаси жуда катта. Аммо, шунга қарамай, айни пайтда партия жуда мўртлашиб қолган. Гарчи “Эрк”нинг ғоялари жуда кучли бўлса-да, уларни амалга ошириш йўллари йўқ. Партиянинг Ўзбекистонда қолган аъзолари фаолиятининг асосий йўналиши ўзининг шахсий хавфсизлиги ва ижтимоий-иқтисодий таъминотига қаратилиб қолган. Яъни улар сиёсий фаолиятдан узилиб қолган.


«Ширин ўлим». Колбаса-сосискада ҳам қанд бор - Hidoyat.uz\nАсосий саҳифа Жамият Саломатлик «Ширин ўлим». Колбаса-сосискада ҳам қанд бор\nЧоп этилди Mart 29, 2020 «Ширин ўлим». Колбаса-сосискада ҳам қанд борda fikr bildirishni o'chirish\nКўпинча спортчи, озғин ва фаол ёшлар қонида қанд миқдори ошганини тасодифан билиб қолишади. Бунга ажабланмаслик керак, чунки қанд ҳатто ширин бўлмаган маҳсулотлар таркибида ҳам бор. Уни қандай топиш ва зарарсизлантириш мумкин?\nАксарият кишилар қанд фақат торт, пирожний ва шунга ўхшаш ширинликларда бўлади деб хато ўйлашади, дейди диетолог-эндокринологлар. Қанд деярли барча қайта ишланган озиқ-овқат маҳсулотларига қўшилади.\nСалатлар учун зиравор ва қайла\nБир ош қошиқ кетчупда бир чой қошиқ (4 грамм), чили қайласида икки чой қошиқ (8 грамм) шакар бор.\nТайёр шўрва ва бўтқалар\nЎртача бир порция (100 г) тайёр шўрва ёки бўтқада 0,5 дан 7 граммгача қанд бор (брендга боғлиқ).\nЯрим тайёр маҳсулотлар (колбаса, сосиска, сарделька)\nҲатто гўшт маҳсулотларини ишлаб чиқаришда ҳам қанд қўшмасдан иложи йўқ. Ярим тайёр егуликлар сершира, ҳақиқий «гўшт» тусини бериши учун ҳам уларга қанд қўшилади.\nҚанд ноннинг барча навларида бор. Ҳатто «соғлом» ҳисобланмиш қора нонлар ҳам бундан мустасно эмас. 100 грамм ҳар қандай нон таркибида 7 дан 10 граммгача шакар бор.\nЁғсизлантирилган сут маҳсулотлари\nБундай маҳсулотлар ёғ билан бирга таъм сифатини ҳам йўқотади. Ишлаб чиқарувчилар уларга ширинлик қўшишдан ўзга чора тополмайди. Тўғри, қадоққа глюкоза, лактоза, фруктоза ва ҳоказо деб ёзиб қўйишади. Алданиб қолманг — улар ҳам қанд ҳисобланади.\nФитнес-батончиклар, қуруқ мевалар ва ҳоказолар нафақат юқори калорияга эга, балки таркибида қанд ҳам бисёр.\nУлар таркибида қанд кўплиги бўйича мутлақ рекордчилар. Ширин газланган ичимлик, мевали шарбат ва нектарлар таркибида қанд кўплиги бўйича конфет ва пирожнийлардан қолишмайди. Бир стакан узум шарбати, мисол учун, калорияси бўйича бир порция шоколадли тортга тенг. Одатда инсон тановул қилаётган десерт миқдорини назорат қила олади, лекин ширин ичимликни симираётганда сезгирликни йўқотади. Шунинг учун ҳам «суюқ калория» «қаттиғидан» кўра даҳшатлироқ.\nТаомномадан қандни буткул чиқариб ташлаш мумкинми?\nБунинг иложи йўқ. Қанд фойдали маҳсулотлар (мева-сабзавотлар, ёрмалар ва ҳоказо) таркибида ҳам бор. Улардан воз кечиб бўлмайди. Устига-устак, шифокорлар ҳам «қанддан тўлиқ сақланишни» маъқулламайди. Глюкоза ва тезкор углеводлар танқислиги ҳафсаласизлик ва асаббузарликларни келтириб чиқаради. Бу, айниқса, шусиз ҳам стрессли вазиятдаги кишилар учун хатарли. Ширин маҳсулотларни истеъмол қилганда бош мияда жойлашган қониқиш марказлари фаоллашади, улар туфайли хурсандчилик ҳисси келиб чиқади.\nБироқ қанд фақат «терапевтик дозада» фойдали. Жаҳон Соғлиқни Сақлаш Ташкилоти, масалан, кунига 50 граммгача қанд истеъмол қилишни тавсия этади (10 – 12 чой қошиқ). Бунга нафақат шакарнинг ўзи, балки маҳсулотлардаги яширин қандлар, шунингдек, қўнғир (шакарқамиш) қанд ҳам киради: уни кўпчилик фойдали ва безарар маҳсулот деб билади.\nБундай қанд таркибида чиндан ҳам фойдали микроэлементлар бор, бироқ ҳатто табиий шакарқамиш қандини ҳам (уни дўконлардан топиш осон эмас) парҳезбоп деб бўлмайди. Бу ҳам худди рафинадланган оқ шакарга ўхшаган углевод.\nКўп ширинлик еганда диабет орттириб олиш мумкинми?\nТадқиқотларга кўра, 30% одамлар ҳатто ширинлик кўп еб, кам ҳаракат қилган тақдирда ҳам, диабет ривожланмайди.\nБироқ инсулин резистентлик генини ташувчи аксарият одамларда, аксинча, ҳужайралари глюкозани ҳазм қилмай қўяди, бу қонда қанд миқдори ошишига олиб келади. Агар бундай одам нотўғри овқатланса ва жисмоний юкламага эътибор бермаса, унда диабет ривожланиши эҳтимоли ортади. Шу боис, вазн тўплашга мойил кишилар кам калорияли парҳезга (кунига 1500 – 800 ккал) ўтишлари ва қонда қанд миқдорини назорат қилишлари зарур.\nДиабетни ташхисловчи энг ишончли таҳлил — гликирли гемоглобинга тест бўлиб, у 2-3 ойда қонда ўртача қанд миқдорини кўрсатиб беради.\nУшбу тест мунтазам топшириб турилса, касалликни диабетдан олдинги босқичда фош этишга кўмаклашади. Чунки бу вақтда аломатлар умуман кузатилмайди, қонда қанд миқдори меъёрда юради (5,8 – 6,1 ммол/л), фақат инқирозли кўрсаткичга етмаган бўлади (7 ммол/л.дан юқори).\nДиабетдан олдинги босқични тўғри овқатланиш ва етарлича жисмоний фаол бўлиш орқали тўлиқ бартараф этиш мумкин. Маълумки, клетчатка истеъмол қилиш ва кунига 2 соат жисмоний юклама диабетнинг ривожланиш хавфини 14% га камайтиради.\nБезе тайёрлаш рецепти – керакли масалликлар, тавсиялар, сирлари


Маҳорат мактаби: Пиримқул ҚОДИРОВ: Тил бойлиги — дил бойлиги - Уч илдиз\nby Тўлқин Эшбек · 21.10.2014\nҲар бир сўз — ҳаётдаги муайян бир нарса ёки тушунчани ифодалайди. Демак, кишида сўз бойлиги қанчалик кўп бўлса, одам тилни қанчалик чуқур билса, унинг ички дунёси шунчалик бой бўлади.\nҲар бир халқ ўзи обод қилган водийлар, ўзи яратган тил бойликлари билан ҳам шунчалик ифтихор қилади. Чунки ҳар бир тил шаҳару қишлоқлар каби шу халқнинг бутун тарихи давомида яратилади, обод водийлар каби асрлар давомида сайқал олади. «Тилни халқ яратади, — дейди шоир Н. Риленков,— аммо унга сайқал бериб бадиийлаштирувчилар — сўз санъаткорларидир. Адабий тил оғзаки халқ тили ҳисобига узлуксиз бойиб боради. Бусиз адабий тил ўлик тилга айланади. Ёзувчининг тилга оид диди ва иқтидорини унинг китобий нутқ билан жонли нутқ унсурларини қанчалик яхши уйғунлаштира олиши белгилайди».\n…Анвар Раънонинг олачалпоқ кўланка ичида хаёлий бўлиб кўринган юзига қаради. Унинг ҳаё ичида олийлик касб этган жоду кўзи Анварнинг ҳозирги мақсадига тушунганликни ифода қилар эди».\nБиз алоҳида таъкидлаган сўз ва иборалар А. Қодирийга хос бадиий тилнинг характерини кўрсатади. Бошқа ёзувчи бўлса, эҳтимол «кучли шамол эсди» ёки «шамол қўзғалди», «шамол кўтарилди» деган бўларди. А. Қодирий “шамол юрди” дейди. Бу ибора ҳам халқ тилида бор. Ёзувчи шамолнинг қандай юрганини Раънонинг бошидан учиб бориб Анварнинг бетини ёпган рўмол орқали кўрсатади. Ёзувчи кўриб, ҳис қилиб турган ҳаётий ҳодисани қоғозда истаганидай ифода этиши учун шамолнинг қўзғалиши ёки кўтарилиши эмас, мана шу тарзда юришигина керак.\nЭнди Ғафур Ғуломнинг «Ёдгор» қиссасини эсланг. Меҳрихон исмли жувон эски турмуш иллатларига ён бериб, эмизик боласини чапани йигит Жўрага алдамчилик билан топшириб кетади. Болага Ёдгор исмини қўйган ҳам, уни юз ўлимлардан олиб қолиб, одам қилган ҳам — Жўранинг онаси. Ҳали уйланмаган ўғли ёш гўдакни кўтариб келганда кампир аввал уни яқин қариндошларидан бирининг боласи деб ўйлайди.\n«Нинни-ниннигина, неварагинамдан ўргилай, йиғламасин, йиғламасин, мана ҳозир бувингиз қўлини артади, дўндиққинамни ўзим бағримга босаман». Боланинг онаси келавермагач, кампир Жўрага «тиниб-тинчимайсанда, ўғлим,— дейди.— Сенинг болажонлигинг менинг ҳам тинкамни қуритди… Тусингни ел емасин, ўғлим, ҳай сен қанақа бола чиқlинг?» Жўра болани «ўзимники, онаси туғиб ўлди» деб эълон қилади. Шунда кампир йиғлашга тушади. «Етти номусимни ерга букдинг, жувонмарг. Мен сени ким кўрганга мақтаб, орқангдан кўрпача солдириб юрган бўлсам! Қариган чоғимда кенжагинамнинг хотини менга пушти паноҳ, қўл-оёқ бўлармикан деган эдим».\nКейинчалик ёмон бир ҳодиса юз бергани Жўранинг важоҳатидан сезила бошлайди. Шунда она аввал с ал жиддийлашади, сўнг ранжиб гапираётгани унинг «тиниб-тинчимайсан-да», «тусингни ел емасин!» деганидан сезилади. Ҳар бир сўз онанинг тилида гавҳардай товланиб жилваланишига эътибор беринг. «Тусингни ел есин» деган қарғиш бор. Бу ерда «ел» сўзи шамолнинг бир турини эмас, касалликнинг бир турини билдиради. Юзини ел еган одам жуда бадбашара бўлади. Шамол маъносидаги ел матонинг рангини ўнгитиб, тусини олиб, хунук қилиб қўяди. Эҳтимол, «тусингни ел есин» деган қарғишнинг мана шундай маъноси ҳам бордир. Нима бўлганда ҳам, Жўра¬нинг онаси ўз ўғлига бундай ёмон елларни раво кўрмайди. У ўғлига «тинмайсан», ёки «тинчимайсан» дейиши мумкин эди. Бироқ бу сўзлар алоҳида-алоҳида айтилганда она истаган нозик маънони бера олмас эди. «Тиниб-тинчимайсан-да» деган ибрада эса оналарга эркалатиб уришиш оҳанги бор. Бу икки сўз мана шу тарзда бир-бирига қўшилганда бир-бирига зарбланиб, таъсир кучи гўё тўрт баробар ошгандай туюлади. Кўнгилсиз бир ҳодиса юз берганлиги, ҳали уйланмаган йигит бирдан онасиз гўдакка ота бўлиб қолганлиги кампирни жуда эзади. Баджаҳлроқ аёл бўлса, Жўрани нотаниш гўдак билан бирга қувиб юбориши ёки ўзи аразлаб бошқа ўғлиникига кетиб қолиши мумкин эди. Бироқ бу ерда тасвирланаётган аёл меҳрибон бир она. Рўй берган кўнгилсизлик уни ҳам қийнайди. «Етги номусимни ерга букдинг-ку» деган сўзлар айтилганда биз онанинг қанчалик қаттиқ оғринаётганини сезамиз. «Номусга қолдирдинг» деган иборага нисбатан «етти ному¬симни ерга букдинг» деган ибора қанчалик сермазмун бўлса, меҳрибон онадаги изтироб ҳам баъзи бир лўлироқ аёлларнинг ор-номус ҳақидаги дод-войларига нисбатан шунчалик кучли. Она ўғлини ҳамма жойда мақтаб юрган. Буни энди ўзига хос қилиб, «мен сени ким кўрганга мақ¬таб юрсам!» дейди. «Ким кўрганга» деган қисқа ибора «қаерда кимни кўрсам ўшанга» деган маънони билдиради. «Орқангдан кўрпача солдириб юрган бўлсам» дегани «соясига кўрпача солдиради» деган мақолга яқин. Бу мақолда лаганбардорларга қарши қаратилган истеҳзо бор. Кампирнинг сўзлари ҳам истеҳзодан холи эмас. Фақат бунинг мақолдан фарқланадиган маъноси шуки, кампир ҳаммага ўғлини мақтаб, унинг яхшилигига одамларни ишонтирган, шунинг учун баъзилар орқаворатдан Жўрами ҳурмат қилиб, унга «кўрпача тўшаб» юрган, яъни қариндошларидан бири унга қизини берадиган бўлган. Кампир эса бўлажак келинга умид боғлаб, «қариганимда пушти паноҳ, қўл-оёқ бўлармикан» деб ўйлаган. Мана энди бу ҳаммаси пучга чиқди. Жўранинг аммаси қизини бермайдиган бўлади:\n«— Келинг, бой ака, шу болани олинг, деб жиддийроқ далолат қила бошлади».\nС.Айний тасвиридаги «далолат қилиш» эса сотилаётган қулнинг фойдасига далил кўрсатиш, уни харидорга танитиш, реклама қилиш каби конкрет маъноларни билдиради. Араб тилини яхши биладиган кекса зиёлилар бу тилда мавжуд бўлган имкониятлардан ҳам жуда яхши фойдаланганларки, бу — классик адабий тилимизда ғоят тараққий этган бир анъана эди.\n«Сароб» романида Саидий Аббосхон деган адабиётшуносни ўзича шундай баҳолайди: «Ижод» тилсимининг сирлари шу Аббосхонгагина маълум… У қобилият тўғрисида «заршунос» бўлиб, ҳар кимга ўз иқтидорига қараб шу сирлардан озроқ айтади. Мумтоз шоирларнинг мумтозлик сирларини ҳам шу одам орқали билиш мумкин».\nЁрқин бир манзарани кўз олдимизда гавдалантирувчи бу гўзал тасвир ўзбек тилининг энг яхши классик ва замонавий анъаналарини бир-бирига санъаткорона пайванд қилиш натижасида майдонга келади. «Баҳор қуёши», «азамат пештоқ», «олов ранглар», каптарларнинг сирпаниб ўйнаши — ҳаммаси замонавий тилимизга хос иборалар. Шу билан бирга осмонни «кўкнинг тиниқ ферузаси» дейилиши, гумбаз нақшларининг ҳавоий бир чаманзорга қиёс қилиниши жумлага тарихий ранг беради, айни чоқда, классик поэзиямизнинг руҳини ҳам романига олиб киради. «Феруза», «ҳавоий» деган қадимий сўзлар бошқа бир жойда учраса кўп ишлатилиб, сийқаси сиққан сўзлар бўлиб туюлиши мумкин эди. Аммо санъаткор ёзувчи ўзининг қалб ҳарорати билан бу сўзларни гўё янгилаб, ёшартириб юборади, улар гўзал бадиий тасвир таркибига киргандан кейин китобхонга янгича завқ беради, унинг дилини бойитади.\nФранцуз оламига пайваста қадамлар\nТаълим соҳаси қачон шаффоф бўлади?\nДобавить комментарий для G'iyosbek Mirzamahmudov Отменить ответ\nNext story Маҳорат мактаби: Пиримқул Қодиров: “Тилидан айрилган халқ маънавий Ватанидан жудо бўлади”\nPrevious story ОТАГИНАНГ «БАБА»МИ?\nMaftuna Abdullayeva к записи Кутилмаган фалокатнинг ортидаги бахт\nDildora Mirzaxonova к записи Кутилмаган фалокатнинг ортидаги бахт\nЮсуфбек к записи Кутилмаган фалокатнинг ортидаги бахт


«Талабани синов муддати билан ишга олиш қонунга зид» — талабалар меҳнати масаласида мутахассис билан суҳбат – O'zbekiston Milliy paralimpiya qo'mitasi\n«Талабани синов муддати билан ишга олиш қонунга зид» — талабалар меҳнати масаласида мутахассис билан суҳбат\nKun.uz янги ўқув йили бошланиши муносабати билан талабалар меҳнатига оид қонунчилик ва амалиётдаги муаммолар ҳақида Тошкент давлат юридик университети Меҳнат ҳуқуқи кафедраси ўқитувчиси Муҳаммадамин Каримжонов билан интервью уюштирди\nҚуйида суҳбатнинг иккинчи қисми келтириб ўтилади.\n– Пандемия шароитида фрилансерлик кенг тарқалмоқда. Фрилансерлик ҳам талабанинг меҳнат стажига қўшиладими ёки бу шунчаки фуқаролик шартномаси асосида ҳақ эвазига кўрсатиладиган хизматми?\n– Вазирлар Маҳкамасининг 2019 йил 9 июлдаги 566-сон «Ўзини ўзи банд қилган фуқаролар учун вақтинчалик меҳнат гувоҳномасини жорий этиш тўғрисида»ги қарорида ўзини ўзи банд қилган фуқароларга вақтинчалик меҳнат гувоҳномалари бериладиган фаолият (хизматлар, ишлар) турларининг рўйхати берилган. Масалан, уйда репетиторлик қилиш, компьютерларни таъмирлаш ва созлаш, лицензияланган дастурий таъминот ўрнатиш, сайтларни, компьютер дизайнини ишлаб чиқиш, тизим маъмури хизматлари ва бошқалар.\nАгар талаба мазкур фаолият билан шуғулланса, вақтинчалик меҳнат гувоҳномаси олиб 1 ой учун БҲМнинг 0,5 бараварини ёки 12 ой учун 4,5 бараварини тўлаб ҳам тегишли равишда 1 ой ёки 12 ойлик иш стажига эга бўлиши мумкин.\nВақтинчалик меҳнат гувоҳномалари берилган санадан бошлаб ва улар амал қилишининг бутун даври пенсияни ҳисоблаб чиқариш учун фуқароларнинг меҳнат стажига ҳисобланади.\n– Ўзбекистондаги ОТМларда таҳсил олаётган хорижий давлат фуқаролари таълим билан бир вақтда меҳнат шартномаси асосида ишлай оладиларми? Маълумки, бундай тоифадаги талабалар «ўқиш» визаси билан келишган.\n– Вазирлар Маҳкамасининг 2019 йил 25 мартдаги 244-сонли қарори билан тасдиқланган Ўзбекистон Республикасига хориждан ишчи кучини жалб қилиш ва ундан фойдаланиш тартиби тўғрисидаги низомга кўра, чет эл фуқароларининг Ўзбекистон Республикаси ҳудудида тасдиқнома олмасдан меҳнат фаолиятини амалга оширишлари тақиқланади.\nЛекин, ушбу Низом айрим тоифадаги чет эл фуқароларига татбиқ этилмайди. Агар чет эл талабаси мазкур тоифалардан бирига кирса, тасдиқномасиз ишлаши мумкин. Акс ҳолда тасдиқнома олинади. Тасдиқнома олиш учун иш берувчи Давлат хизматлари марказларига мурожаат қилади.\n– Талаба ўқишни битирмай туриб, ўзи таълим олаётган мутахассислиги бўйича ишлаши мумкинми?\n– Таъкидлаш лозимки, барча таълим йўналишларида ҳам бундай имконият бирдай мавжуд эмас. Қонунчилик асосида ўқишни битирмай туриб, ўз мутахассислиги бўйича ишлаши мумкин бўлган айрим йўналишларни санаб ўтаман.\nВазирлар Маҳкамасининг 2005 йил 21 декабрдаги 275-сон қарори билан тасдиқланган Халқ таълими ходимлари меҳнатига ҳақ тўлаш тўғрисидаги низомнинг 8-бандида «ОТМларнинг 4-курсида ўқиётган шахслар педагоглик ишини амалга ошириш учун қўйилиши мумкин ва уларга ўрта махсус, касбий маълумотга эга бўлган тегишли лавозимдаги ходимнинг базавий тариф ставкаси сингари базавий тариф ставкаси белгиланади», дейилган. Ушбу қоида олий ўқув юртларининг кундузги талабалари учун ҳам, сиртқи таълимда таҳсил олаётганлар учун ҳам бирдек амал қилади.\nШунингдек, Ўзбекистон Республикаси Президентининг 2017 йил 19 январдаги ПҚ-2733-сонли қарори билан тасдиқланган Давлат органлари ва ташкилотларининг юридик хизмати тўғрисидаги низомга кўра, ўрта махсус юридик маълумотга эга бўлган ёхуд ОТМларнинг «Юриспруденция» мутахассислиги бўйича таҳсил олаётган бакалавриат босқичининг битирувчи курси талабаси ёки магистранти юрисконсульт ёрдамчиси лавозимида ишлаши мумкин.\nБундан ташқари, Вазирлар Маҳкамасининг 2009 йил 18 декабрдаги 319-сон қарори билан тасдиқланган Клиник ординатура тўғрисидаги низомнинг 43-бандига кўра, ўқитишнинг иккинчи йилидаги таълим дастурини муваффақиятли ўзлаштирган клиник ординаторлар раҳбарларининг ёзма тавсияномаси асосида меҳнат шартномаси бўйича соҳа бўлимларида тунги навбатчилик қилиш ёки ўқишдан ташқари вақтда мутахассислиги бўйича ишлаш ҳуқуқига эга.\n– Маълумки, Меҳнат кодексида ходимни дастлабки синов муддати билан ишга олиш тартиби баён этилган. Талабани дастлабки синов муддати билан ишга олиш тўғрими?\n– Дарҳақиқат, амалиётда айрим иш берувчилар талаба (бакалавр, магистрлар) ўрта махсус, касб-ҳунар таълими муассасаларининг ҳамда олий ўқув юртларининг тегишли таълим муассасасини тамомлаган кундан эътиборан уч йил ичида биринчи бор ишга кираётган бўлса-да, унга нисбатан дастлабки синов муддати қўлланилаётганига гувоҳ бўлиш мумкин.\nЛекин, Меҳнат кодексининг 84-моддасига кўра, ҳомиладор аёллар, уч ёшга тўлмаган боласи бор аёллар, корхона учун белгиланган минимал иш жойлари ҳисобидан ишга юборилган шахслар, ўрта махсус, касб-ҳунар таълими муассасаларининг ҳамда олий ўқув юртларининг тегишли таълим муассасасини тамомлаган кундан эътиборан 3 йил ичида биринчи бор ишга кираётган битирувчилари ишга қабул қилинганда, шунингдек ходимлар билан 6 ойгача муддатга меҳнат шартномаси тузилиб, ишга қабул қилинганда дастлабки синов белгиланмайди.\nЮқоридаги тоифаларга тушмасагина, талабага дастлабки синов қўлланилиши мумкин бўлади. Аксинча бўлса, талабанинг меҳнат ҳуқуқи бузилган ҳисобланади.\nШунингдек, амалиётда талабага дастлабки синовда эканлигини рўкач қилиб, унга иш ҳақи ва мукофотлар ҳам тўламайдиган иш берувчилар учраб туради. Бу ҳаракатлар ҳам ноқонунийдир.\n– Меҳнат қонунчилигида талабалар учун имтиёзлар назарда тутилганми? Бор бўлса, қандай?\n– Таълим муассасаларида ўқиётган ходимларга ишни таълим билан бирга қўшиб олиб боришлари учун иш берувчи зарур шароитлар яратиб бериши шарт. Талабалар иш жойидан ҳақ тўланадиган қўшимча таътилга чиқиш, қисқартирилган иш ҳафтаси шароитида ишлаш ва бошқа кўплаб имтиёзлар олиш ҳуқуқига эгадирлар.\nБундан ташқари абитуриентлар учун ҳам алоҳида имтиёзлар (MK 254-моддаси) назарда тутилган.\nТаълим муассасаларида ишлаб чиқаришдан ажралмаган ҳолда ўқиётганларга йиллик таътилларни иш берувчи уларнинг хоҳишига кўра имтиҳонлар ва лаборатория-имтиҳон сессиялари вақтига тўғрилаб бериши шарт.\nДиплом лойиҳасини (ишини) бажариш ёки битирув имтиҳонлари (давлат имтиҳонлари) топширишдан олдинги 10 ўқув ойи давомида машғулотларга тайёргарлик кўриш учун олти кунлик иш ҳафтаси бўлганда ҳафтада бир кун ўртача иш ҳақи сақланган ҳолда ишдан озод этиладилар. Иш ҳафтаси беш кунлик бўлса, ишдан озод этиладиган кунлар миқдори иш сменасининг муддатига қараб ўзгаради, ишдан озод этиладиган соатлар миқдори эса сақланиб қолади.\nМеҳнат кодексининг 256-моддасига кўра, диплом лойиҳасини (ишини) тайёрлаш ва ёқлаш даврида олий ўқув юрти талабаларига 4 ой, ўрта махсус ўқув юрти талабаларига эса 2 ой муддат билан ўртача ойлик иш ҳақи сақланган ҳолда қўшимча таътиллар берилади.\nШунингдек, олий ва ўрта махсус ўқув юртларининг охирги курсларида ўқиётган ходимларга диплом лойиҳасига материаллар тўплаш учун 30 календарь кун муддат билан иш ҳақи сақланмаган ҳолда таътил берилади.\nИмтиёзлар ҳақида батафсил Меҳнат кодексининг 248–258-моддаларидан билиб олиш мумкин.\n– Талабаларнинг меҳнатини тартибга солишга доир қонун ҳужжатларини такомиллаштириш бўйича қандай режалар бор? Бу борада ўз таклифларингизни ҳам билдирсангиз.\n– 621 моддадан иборат Меҳнат кодексининг янги таҳрири лойиҳасида «Ишлаб чиқаришдаги таълим шартномаси» деб номланган алоҳида боб киритилмоқда.\nУнга кўра, иш берувчи иш қидираётган шахс билан ёки ушбу ташкилотнинг ходими (ўқувчи) билан ишлаб чиқаришдан ажралган ёки ажралмаган ҳолда ишлаб чиқаришдаги таълим шартномаси тузишга ҳақли бўлади.\nИшлаб чиқаришдаги таълим шартномаси маълум бир ишни бажариш учун зарур бўлган малакани олиш учун керак бўлган муддатга тузилади. Ўқувчиларга ишлаб чиқаришдаги таълим вақтида стипендия тўланади, унинг миқдори ишлаб чиқариш таълим шартномасида белгиланади ва олинган малака даражасига боғлиқ бўлади, аммо қонун ҳужжатларида белгиланган ягона тариф сеткасининг биринчи разряди бўйича белгиланган миқдордан оз бўлмаслиги керак.\nТошкент давлат юридик университети 5 кунлик ўқиш ва иш ҳафтасига ўтган. Натижада ўқитувчилар қаторида талабаларда ҳам шанба ва якшанба кунлари мустақил изланиш билан бирга меҳнат қилиб даромад топиш учун ҳам яхши имконият яратилган. Биласиз, бугунги кунда контракт тўлови ҳам оз эмас. Шуни инобатга олиб, бошқа ОТМларимиз ҳам 5 кунлик ўқиш ҳафтасига ўтишлари мақсадга мувофиқ бўларди.\nСўзим охирида ҳурматли талабалардан ўз ҳуқуқларини билишни ва амалда талаб қилишни сўраб қолардим. Агар Сизни ишга қабул қилишни рад этишган тақдирда, Сизнинг талабингиз билан иш берувчи ишга қабул қилишни рад этишнинг сабабини асослаб 3 кун муддат ичида ёзма жавоб беришга мажбур, ҳамда бу жавоб ишга қабул қилиш ҳуқуқига эга бўлган мансабдор шахс томонидан имзоланган бўлиши лозим.


Наманган шаҳридаги Заҳириддин Муҳаммад Бобур номидаги маданият ва истироҳат боғида анъанавий гул байрами бўлиб ўтди. Ушбу нафосат сайлида вилоят аҳли ва меҳмонлари мафтункор манзаралар ҳамда шукуҳли дамлар шоҳидига айландилар.\nҲаваскор гулчилар томонидан намойиш қилинган кўргазмалар, айниқса, гуллардан ясалган “Ягонасан, муқаддас Ватаним, севги ва садоқатим сенга бахшида, гўзал Ўзбекистоним!” деган эзгу ғоя акс этган композиция анжуман иштирокчиларига бир олам завқ бағишлаган бўлса, байрам доирасида ташкил қилинган бири-биридан қизиқарли томошалардан диллар яйради. Хусусан, таниқли аскиячилар Муҳаммадсиддиқ Шеряев, Ҳотамжон Ҳакимжоновнинг ичак узди пайровлари, Сотволди Умаров бошчилигидаги дорбозларнинг қизиқарли чиқишлари даврага файз киритди.\nБоғдаги “Наво” амфитеатрида байрам танлови ғолиблари тантанали равишда тақдирланди. Жумладан, ўзининг турфа гуллари билан мухлислар эътирофига сазовор бўлган Обидхон Қодиров олий ўринга лойиқ топилди. Жўрахон Мўминов, Боситхон Нуриддинов, Абдураҳим Каримов сингари гулчиларга ҳам совринли ўринлар насиб этди. Уларга ташкилотчиларнинг махсус дипломи ҳамда қимматбаҳо совғалари топширилди.\nМазкур рукндаги бошқа мақолалар: « Истиқлолимиз, ғуруримиз ва ифтихоримиз тимсоли\tБоғотда янги боғ барпо этилди »


Ассалому алайкум, азиз пастдарғомликлар!\nMon, 21/03/2022 - 11:31\nКўклам нафаси кўнгилларимизга беғубор ҳис-туйғулар уйғотаётган ушбу қутлуғ кунларда сиз, азиз пастдарғомликларни янгиланиш ва яшариш айёми, меҳр-оқибат, эзгулик, яратувчанлик ва гўзаллик рамзи, миллий қадриятларимиз тимсоли бўлган Наврўзи олам билан чин қалбимдан табриклайман.\nБатафсил Ассалому алайкум, азиз пастдарғомликлар!\nБеморлар ҳолидан хабар олиш – эзгу иш\nMon, 21/03/2022 - 09:28\nШифохонада дардига малҳам истаб даволанаётган бемор энг аввало, яқин инсонларини кўришни истайди, уларни кутади. Чунки хаста инсон, дори-дармондан кўра ширин сўз ва таскин-тасаллидан дардига кўпроқ малҳам олади.\nБеморнинг ҳолидан хабар олиш – эзгу иш. Бу нафақат хаста инсон, балки хабар олгувчининг қалбига ҳам ёруғлик бахш этади.\nБатафсил Беморлар ҳолидан хабар олиш – эзгу иш\nТуман ҳокими 101 марта Наврўзни нишонлаётган, шундан 4 тасини жанггоҳда ўтказган отахонни байрам билан табриклади\nSat, 19/03/2022 - 16:51\nНаврўзи оламнинг келиши одамлар қалбида меҳр-оқибат, бағрикенглик ва саховат ришталарини янада мустаҳкамлайди. Энг аввало, азалий, миллий қадриятларга биноан юртдошларимиз бир-бирларини йўқлаб, кексалар ва кам таъминланган оилалар ҳолидан хабар олишади. Шу боис бундай хайрли амаллар неча минг йилдирки халқимизда қадрятга айланган.\nБатафсил Туман ҳокими 101 марта Наврўзни нишонлаётган, шундан 4 тасини жанггоҳда ўтказган отахонни байрам билан табриклади\nПастдарғом тумани ИИБ ходимлари ўғрилик содир этиб келаётган жиноий гуруҳ аъзоларини қўлга олишди\nFri, 18/03/2022 - 14:26\nПастдарғом тумани Новчандир МФЙда яшовчи, 1995 йилда туғилган Р.А., Б.И., Ш.Х.лар, Сурхондарё вилояти Жарқўрғон тумани Нефтчи МФЙда яшовчи 1996 йилда туғилган Х.Б.\nБатафсил Пастдарғом тумани ИИБ ходимлари ўғрилик содир этиб келаётган жиноий гуруҳ аъзоларини қўлга олишди\nЭнди алимент масаласи бўйича давлат ижрочиси билан онлайн боғланиш мумкин !\nThu, 17/03/2022 - 17:12\nTelegram тармоғидаги MibuzBot канали орқали алимент ундирувлари билан боғлиқ ижро ишлари бўйича қарздор ва ундирувчилар ҳамда Мажбурий ижро бюроси давлат ижрочилари ўртасида онлайн тезкор алоқа хизмати яратилди.\nБатафсил Энди алимент масаласи бўйича давлат ижрочиси билан онлайн боғланиш мумкин !\nРавот маҳалласидаги ички йўллар дастурга туширилади\nThu, 17/03/2022 - 10:34\nИжтимоий тармоқларда Пастдарғом туман Равот маҳалласидаги “Маданият” кўчаси таъмирталаб ва абгор аҳволда эканлиги, маҳалла аҳолиси кўчада юришга қийналаётганлиги ҳақида лавҳа эълон қилинди.\nБатафсил Равот маҳалласидаги ички йўллар дастурга туширилади


Вакциналар кекса кишилар орасидаги ўлим даражасини пасайтирмоқда, Франция AstraZeneca’га муносабатини ўзгартирди, олимлар болаларнинг коронавирусга чалиниши муаммосига яна қайтишга чақирмоқда. «Евровидение» ўтказилади, аммо қатъий қоидалар билан.\nЖонс Ҳопкинс университети маълумотига кўра, пандемия даврида дунёда коронавирусга чалинганлар сони 115 миллионга яқинлашган, 2,5 миллиондан ортиқ киши ҳалок бўлган.\nTwitter Яқин Шарқдаги сегмент учун коронавирус ҳақидаги текширилмаган ва чалғитувчи постларни шубҳали постлар сифатида белгиламоқда. Минтақанинг кўплаб мамлакатларида касаллик ва вакциналар тўғрисидаги ёлғон маълумотлар тарқатилиши катта муаммога айланган, уларнинг айримларида бундай ёлғон постлар учун катта жарималар ва бошқа жазо турлари жорий этилган.\nВакциналар кексалар орасида коронавирусдан ўлим даражасини пасайтирди\nPfizer ва AstraZeneca вакциналарининг биринчи дозаси қабулидан кейин 80 ёшдан ошган британияликларнинг шифохонага тушиш даражаси 80 фоизга камайган. Бу ҳақда Буюк Британия жамоат соғлиғини муҳофаза қилиш хизмати (PHE) маълумотида келтирилган.\nБу борада дунё статистикаси бироз пастроқ. 70 ёшдан ошганлар гуруҳида Pfizer вакцинасининг биринчи дозаси касалликнинг оғир шаклидан ўртача 60 фоизга ҳимоялайди, AstraZeneca эса 60-73 фоизга.\nШунингдек, Pfizer вакцинаси кекса ёшлилар ўртасида Covid-19’дан ўлимлар даражасини 80 фоизга камайтирган. AstraZeneca бўйича бундай маълумотлар ҳозирча йўқ. AstraZeneca’дан фойдаланиш Европа регулятори томонидан маъқулланган, аммо ЕИнинг кўплаб давлатлари клиник синовлар етарли бўлмагани важи билан уни 65 ёшдан ошганларга қўллашга шошилмаяпти.\nАммо сешанба куни Франция соғлиқни сақлаш вазирлиги AstraZeneca учун «яшил чироқ»ни ёқди. Француз амалдорларининг сўзларига кўра, бу препарат кекса организмга таъсир кўрсатиши ҳақида маълумотлар кўпайгани билан изоҳланади. Аммо, тиббиётчиларнинг фикрича, бу қарор бошқа вакциналар - Pfizer ва Moderna етказиб берилишидаги кечикишлар билан ҳам боғлиқ.\nҲозирда бутун Европа бўйлаб вакциналарни етказиб беришда муаммолар кузатилмоқда, шу туфайли Франция ортидан ЕИнинг бошқа давлатлари ҳам AstraZeneca’ни ёши катталар учун қўллашга рухсат бериши кутилмоқда.\nАҚШ янги таҳдид қаршисида\nШу билан бирга, бутун дунёдаги мутахассислар коронавируснинг янги штаммлари вакцинация кампаниясини хавф остига қўйиши ва мавжуд вакциналарнинг самарадорлигини сезиларли даражада камайтиришидан хавотирга тушишмоқда.\nАҚШда касалланиш кўрсаткичлари бўйича яна ўсиш қайд этилди: ўтган ҳафтада янги касалланганлар сони ҳар куни ўртача 70 мингга ортган, касаллик қурбонлари сони 2 мингга.\n«Барчасини аниқ айтмоқчиман: бундай даражадаги статистика ва янги штаммнинг шитоб билан тарқалиши оқибатида биз вирусга қарши оғир курашда эришганларимизни йўқотишимиз мумкин бўлиб қолади. Бу штаммлар - халқимизга ва тараққиётимизга реал таҳдиддир», деган АҚШнинг Касалликларни назорат қилиш ва профилактика марказлари директори Рошел Валенски.\nМутахассисларнинг сўзларига кўра, вирус кўп марталаб мутацияга учраган, аммо британча, жанубий африкача ва бразилча штаммлар энг хавфлилари бўлиб қолмоқда. Америкалик вирусологларнинг ҳисоблашича, АҚШда эпидемиянинг тўртинчи тўлқини бошланиши мумкин, шу билан бирга, мавжуд вакциналар ҳозирча янги штаммларга қарши етарлича самарадорлик кўрсатмоқда, шу туфайли, энг асосийси - эмлаш жараёнини тезлаштириш ҳисобланади.\nШу билан бирга, ЖССТнинг фавқулодда вазиятлар департаменти раҳбари Майкл Райаннинг фикрича, вакцинация кўп нарсани ваъда қилаётган бўлса-да, вирус устидан узил-кесил ғалабани йил охиригача кутмаслик керак.\n«Биз ақл билан ҳаракатлансак, шифохоналарга юкламаларни, пандемия билан боғлиқ ўлимлар ва фожиаларни камайтиришга эришишимиз мумкин», деган у.\nРайан сўнгги олти ҳафта мобайнидаги пасайишдан кейин касалланиш бўйича глобал статистикада яна кўтарилиш бошланганини қайд этган.\nАҚШ пандемиядан энг кўп зарар кўрган мамлакат бўлиб қолмоқда: 28,5 млн.дан ортиқ касалланиш ҳолатлари, ярим миллиондан ортиқ ўлим ҳолатлари - бу бутун дунё бўйича коронавирус қурбонларининг бешдан бир қисмидир.\nБолалар ва ковид: яширин ва аниқ таҳдидлар\nБритан олимлари болалардаги коронавирус муаммосига қайтишга чақирмоқда. Аввалдан болалар инфекция юқтириш эҳтимоли жуда паст деб ҳисобланган, улар ҳеч қачон касалликнинг жуда оғир шаклига чалинмаслиги (кўп ҳолларда симптомларсиз) ва юқтирувчи бўлмаслиги айтилганди, аммо олимларнинг айтишича, бу омиллар ушбу ёш гуруҳидагиларда касаллик оқибатлари юзага келмаслигини англатмайди.\nБритания миллий статистика агентлигининг сўнгги маълумотларига кўра, 11 ёшдан кичик болаларнинг 13 фоизи ва 12-16 ёшлар оралиғидагиларнинг 15 фоизида Covid-19 тасдиқланганидан беш ҳафта ўтиб ҳам касалликнинг камида битта симптоми сақланиб қолмоқда.\nБу шуни англатадики, асосан чарчоқ ва нафас олишдаги айрим бузилишлар билан ифодаланадиган «узоқ давом этувчи ковид» болаларга ҳам хосдир.\nБуни Британияда мактаблар очилаётган бир вақтда эътиборга олиш керак - айни вақтда болаларга вакцина берилмаяпти, вакцинанинг ушбу ёш тоифасидагилар учун таъсири ҳам текширилмаган.\nБританиялик мактаб ўқувчилари мактаб машғулотларига 8 мартдан қайтишади - улар икки ярим ойдан ошиқ вақт давомида масофадан ўқишди.\nSave the Children халқаро халқаро хайрия ташкилоти маълумотига кўра, пандемия болалар таълимига жиддий таъсир кўрсатган, бу келгусида айниқса қашшоқ мамлакатларда сезилади.\nТашкилот ҳисобларига кўра, бутун дунёда локдаунлар туфайли болалар ўртача 74 ўқиш кунини йўқотишган, айрим ҳудудлар алоҳида олинса, вазият янада қайғули кўриниш олади.\nҒарбий Европадаги бадавлат давлатлардаги ўқувчилар одатий ўқув дастуридан тахминан 38 ўқув куни ортда қолган, Лотин Америкаси ва Жанубий-Шарқий Осиёдаги қашшоқ мамлакатларда эса фарқ - 110 кунни ташкил этади.\nШунингдек, айрим давлатларда шаҳар болалари ва қишлоқ ҳудудида яшовчи болалар ўртасида, шунингдек, турли даражада даромад кўрувчи оилаларга мансуб болалар ўртасида жиддий фарқ кузатилмоқда (бу технологиялар мегаполисларда ҳам, провинцияларда ҳам бирдек ривожланган давлатларга тааллуқли эмас).\nУйдаги масофавий таълим самарадорлигида оиладаги компьютерлар сони ҳам муҳим рол ўйнайди.\nШвециядаги вазият: ҳомила даврида вирус юқтириб олган чақалоқда вирус қандай мутация бўлди\nШвециядаги шифокорлар ноёб ҳолатга дуч келишди, уларга ҳомиладор аёл қорнидаги қаттиқ оғриқ билан мурожаат қилган. Улар ҳомилада юрак уриши секинлашгани ва кислород етишмовчилигини қайд этишган, шундан сўнг чақалоқни қутқариб қолиш учун кесарча амалиёт қўлланган. Таҳлилларнинг кўрсатишича, коронавирусга чалинган она вирусни чақалоққа у туғилмасданоқ юқтирган.\nАммо кейинроқ маълум бўлишича, ҳомила онасидан вирус юқтириб олишидан ташқари, унда A107G номини олган янги штамм пайдо бўлган.\nҲомила тўлиқ изоляция ҳолатида бўлгани ва штаммни ташқаридан юқтириши мумкин эмаслигини ҳисобга олган ҳолда, тиббиётчилар чақалоқ туғилишидан олдин юқтириб олган коронавирус чақалоқнинг дастлабки беш кунида генетик ўзгаришларга учраши билан боғлиқ илк ҳолат сифатида қайд этишди.\nОна касалликдан тез тузалган ва туғишидан тўрт кун ўтиб шифохонадан чиққан. Касалликни енгил шаклда ўтказаётган бола ҳам ўзи тузалмоқда, унинг иммун тизими вирусга қарши курашиш учун керак бўлган антитаналарни тезда ишлаб чиққан.\nКоронавирус онадан янги туғилган чақалоққа ўтиши ҳолатлари жуда кам учрайди, коронавирус ҳомилада кислород етишмовчилигини келтириб чиқариши ҳолатлари эса деярли кузатилмайди, лекин эндиликда мутахассислар ҳомиладор аёлларга ёндашувни қайта кўриб чиқиш зарурлигини айтишмоқда, улар янада юқори хавф гуруҳига киритилиши мумкин.


Қозоғистонда икки бемор коронавирусдан тўлиқ тузалди - Darakchi\nДУНЁ 25.03.2020, 18:39\nЧет эл ОАВларида тарқалаётган хавотирли хабарлардан одам чарчади. Ахборот маконида позитив хабарлар ҳам бор. Масалан, Қозоғистонда коронавирусга чалинган 2 нафар бемор тўлиқ тузалди. Улар эртага, 26 март куни шифохонадан чиқарилади. Бу ҳақда Республика Ахборот ва жамият тараққиёти вазири Даурен Абаев маълум қилган, деб ёзмоқда Қалампир.\n“Бугуннинг энг асосий ва қувончли хабари: коронавирусга чалинган икки нафар бемор эртага шифохонадан чиқарилади. Ҳозир улар доимгидек кузатувда, беморлардан сўнгги назорат ташхиси олинади. Aммо шуни айтиш керакка, бу бизнинг коронавирус устидан қилган биринчи ғалабамиздир”, деди у бугун бўлиб ўтган брифингда.\nМаълумот учун бугун – 25 март кунги маълумотларга кўра Қозоғистонда яна 7 киши коронавирусга чалингани, улар сони мамлакатда 79 нафарга етгани ҳақида хабар берилган эди.\nҚозоғистонда КТК телеканали коронавирусга чалинган қиздан касаллик ҳақида эксклюзив интервю олди, деб ёзмоқда Тенгринеwс манбасига таяниб Дарё.Такидланишича, аввалроқ касалхонага ётқизилганлардан бирортаси касаллик ҳақида гапириб беришни...


«Ўзавтосаноат» 5 йил ичида 834,5 млн долларлик лойиҳаларни амалга оширади\n18:09 / 16.06.2017\n«Ўзавтосаноат» АЖ 2017-2021 йилларда умумий суммаси 834,9 млн. доллар бўлган 51 лойиҳани амалга оширади.\nХусусан, ҳисобот даврида янги моделлардаги автомобиль воситалари ва техникасини ўзлаштириш бўйича еттита лойиҳа амалга оширилади. Бу лойиҳаларнинг умумий қиймати 433,7 млн. долларни ташкил этади.\nУмумий суммаси 157,1 млн. доллар бўлган тўққизта лойиҳа «Ўзавтосаноат» АЖ корхоналарини модернизация қилиш ва қайта жиҳозлашга йўналтирилади.\nШунингдек, автомобиль бутловчи қисмлари ва асосий материаллари ишлаб чиқаришни маҳаллийлаштириш бўйича 35 та лойиҳа амалга оширилади. Бу лойиҳалар қиймати 244,1 млн. долларга тенг.\nЛойиҳалар соҳа корхоналарининг 172,1 млн. долларлик ўз маблағлари, тижорат банклари кредитлари – 138,9 млн. доллар, манзилли манбалар маблағлари – 381,8 млн. доллар ва хорижий сармоялар ҳамда кредитлар ҳисобидан амалга оширилади – 142,1 млн. доллар.\nавтомобиль лойиҳа қарор Ўзавтосаноат


МУҚИМИЙ ТЕАТРИ ТОЖИКИСТОНДА ИЖОДИЙ САФАРДА! ЖОНЛИ РЕПОРТАЖ БИЛАН ВИДЕОЛАРДА! 02.07.2018 12:29\nМуқимий театри жамоаси 29 июндан 2 июлга қадар Тожикистонда ижодий сафарда! Мазкур ижодий сафар, Театр жамоасининг Тожикистонга илк ижодий сафари бўлиб, жамоа Тожикистонлик театр ихлосмандларига “Жайдари келин” спектаклини намойиш қилмоқда!\nТеатр жамоаси Тожикистоннинг Хўжанд, Душанбе, Каттақўрғон ва бошқа шаҳарларида ўз чиқишлари билан Тожикистонлик мухлислар олқишларига сазовор бўлишмоқда! Бу ўзбек ва тожик халқларининг Ҳамдўстлигини мустаҳкамлаш учун қилинаётган саъй-ҳаракатлар маҳсулидир.\nТеатр директори Ўзбекистон Халқ артисти Мирза Азизов бошчилигидаги жамоа, нафақат спектакль намойиши, балки қадимий зиёратгоҳлар, ҳамда обидалар, театрларда ҳам бўлиб, Тожик халқи анъана ва удумлари билан ҳам яқиндан танишмоқдалар.\nБуларнинг барчаси Муқимий театри актёри, хонанда, “Ниҳол” мукофоти совриндори Машҳурбек томонидан юборилган ВИДЕОларда!\nВидеолардаги жонли репортаж учун Машҳурбекка миннатдорчилик билдирамиз!


Kutubxona - Mahmudjon Eshonqulov. «Karikaturaga e’tibor zarur» / Kiril\nSiz shu sahifadasiz: Mahmudjon Eshonqulov. «Karikaturaga e’tibor zarur» / Kiril\nМуаллиф Маҳмуджон Эшонқулов\nАсар номи «Карикатурага эътибор зарур»\n- Маҳмуджон Эшонқулов\n«Карикатурага эътибор зарур»\nАслида шундай одам билан бир даврда, бир шаҳарда яшаётганимни хаёлимга ҳам келтирмаган эканман. Маҳмуджон Эшонқулов йигирма етти халқаро мукофот совриндори, Туркия, Жанубий Корея, Xитой, Россия каби давлатларда ўтказилган карикатура танловларида ғолиб бўлиб қайтган. Қайсидир маънода бу ҳажвчи-рассомсиз ўзбек карикатурачилигини тасаввур қилиб бўлмайди.\n«Олтин қалам» мукофоти совриндорларини тақдирлаш маросимида ҳаммасидан хабар топдим-у, тезроқ у киши билан суҳбатлашишга ошиқдим. Шу ниятда қаҳрамонимизга қўнғироқ қилдим. Саломимга берилган алик, гапиришга навбат бермай аҳволимни сўраётган овоз хушчақчақ ва самимий эди. Уйининг манзилини олдим-у, тезроқ учрашишга чоғландим. Кўз олдимга келган муҳташам бинони кўп изладим. Манзил бўйича бориб, фақат чоғроқ уйга дуч келгандим-да. Ниҳоят, кичик уйнинг кичик хонасида, кичик стол атрофида катта суҳбат ўтказдик ва унинг бир қисми қоғозга тушди.\n— Албатта, халқаро конкурсларда иштирок этиб, фахрли ўринларни олишнинг ўзи бўлмайди. Расмларингизнинг юқори баҳоланишига асосий сабаб нима деб ўйлайсиз?\n— Ҳаммаси аввало Оллоҳдан. Ютуқ олган расмларимга келсак, ҳеч нарса сабабсиз бўлмайди. Шундай экан, бунинг кўпгина жиҳатлари мавжуд. Биринчидан, карикатурада танланган мавзу долзарб ва оригинал бўлиши, иккинчидан, расмда юмор кучли тасвирланиши керак. Шу қоидаларга амал қилган ҳар қандай рассом катта ютуқларга эришиши табиий. Энди ўз ишларимга тўхталсам, унда, асосан, глобал мавзулар: экология, терроризм ҳамда сиёсий масалаларни акс эттираман. Бошқаларни ўз кашфиётингизга тез жалб қилишнинг бирдан бир йўли шуки, инсонларнинг айни дамдаги ижтимоий ҳаётини очиб бериш зарур. Бу каби мавзуларни топиш учун замон билан ҳамнафас яшаш муҳим. Xўш, мавзу топилди. Энди уни қоғозда акс эттириш учун ғоя керак бўлади. Қандай услубда, қандай ҳолатда чизиш муаммоси туғилади. Бунинг учун китоб, журнал, газета ўқийман. Бадиий адабиётга бўлган қизиқишим ёшлигимданоқ ўзгача эди. Йилига уч-тўрт, жуда берилиб кецам олти-еттитагача роман ўқийман. Карикатуранинг ранг-баранглиги ва муваффақиятга эришишимга сабабчи бўлган асосий омил бу – мутолаа.\n— Танлов ҳақида ҳам...\n— Португалияда дунё матбуот карикатураси (Wорлд Пресс Cартоон) маркази бор. Бу ташкилот ҳар йили дунё бўйича фақат вақтли матбуотда нашр қилинган карикатуралар кўргазмасини ва танловини ўтказади. Улар оригинал карикатураларни, газета ёки журнал билан бирга қабул қилади. 2005 йилги кўргазмада Ўзбекистондан ҳам рассомлар қатнашди ва расмлари сараланган асарлар рўйхатига киритилиб «Wорлд Пресс Cартоон 2005» албомида нашр қилинди. Ҳусан Содиқов, Шавкат Музаффар «Муштум» журнали билан, мен «Ўзбекистон адабиёти ва санъати» газетаси билан қатнашдик. Таҳририят ва рассомлар албом, сертификат билан тақдирландилар.\n— Xориж матбуотларида карикатурага катта эътибор берилади?\n— Чет давлатларда, айниқса, Европада матбуотни карикатурасиз тасаввур этиш қийин. Ҳар қандай газета, журнал, хоҳ сиёсий, хоҳ ҳуқуқий ёки ҳажвий бўлсин, карикатура учун, албатта, жой ажратади.\n— Бизнинг матбуотимизда бир тушунча мавжуд. Гўёки карикатура фақат «Муштум» ёки «Афанди»га хос.\n— Тасвирий санъатда карикатура жумласи бор. Бу матбуот рассомчилиги дегани. Республикамиздаги матбуот нашрлари билан бевосита мулоқот қиламиз. Баъзиларида карикатуралар онда-сонда бериб турилади, лекин уларга шунақанги силлиқ расмлар керакки, озгина танқидийроқ бўлса чоп этишмайди. Чунки сенсацияга тоқатлари йўқ.\n— Газета ва журналларда ҳажвий расмлар учрамаслигининг бошқа сабаби йўқми? Балки яна нимадир тўсқинлик қилаётгандир?\n— Яхши савол бўлди. Xудди шу масалани кимгадир айтмоқчи бўлиб юргандим. Журналистика факултетларида матбуот рассомчилиги ҳақида мутлақо ўргатишмайди. Натижада ўқув юртини тугатиб, муҳаррирлик даражасига етган журналистлар ўз-ўзидан карикатурага эътиборсиз бўлишади. Бироқ ўқувчи биринчи навбатда газетадан карикатура қидиришини, агар мавжуд бўлса, уни таҳлил қилишини билмаймиз. Карикатура моҳиятини тўла англаб етмаган муҳаррирлар унга бефарқ бўлиб тураверади. Сабаби яна шунга бориб тақалади – ўқиш жараёнида ўргатилмаган.\n— Балки, ҳажвчи-рассомларнинг ўзлари матбуот билан ҳамкорлик қилишни хоҳламаётгандир.\n— Нега энди? Масалан, сиз, хоҳ катта бўлсин, хоҳ кичик, газетада бирорта мақолангиз чиқишини истамайсизми? Мақолангиз таҳрир бўлиб, ўзгариб кеца ҳам, исм-шарифингизни кўрибоқ қувонасиз, шундай эмасми? Биз ҳам худди сиз каби бир хурсандчилик учун бўлса-да, карикатурамизни газета ёки журналда кўришни хоҳлаймиз.\n— Демоқчиманки, гонорар пули қониқтирмаётгандир.\n— Матбуотимизда гонорарнинг камлиги сир эмас. Баъзи нашрларнинг тиражи кам бўлгани учун ҳам бу борада анчайин оқсаб қолган. Xавотирлиси, матбуот баъзи мутасадди раҳбарлар учун бизнес манбаига айланиб қолган.\nЧет эллик ҳамкасбларим бор, хат ёзишиб турамиз. Фақат битта газетага карикатура чизиб бергани (оқ-қора) эвазига кун кечиради. Машина, уй-жой, ҳамма-ҳаммасига биргина газетадан берилган маоши етиб ортади...\n— Матбуот ходимларига айтар сўзингиз?\n— Баъзида биргина расмни таҳририятга бериб кетиш учун соатлаб кутишга тўғри келади. Гонорарни қўя туринг, ҳатто нега келдинг, деб сўрамайдиган муҳаррирлар ҳам бор. Аслида бизга гонорар эмас, бироз эътибор берилса бас, ҳамкорлик ҳилишга тайёрмиз.\n"http://www.kutubxona.com/wiki/index.php?title=Mahmudjon_Eshonqulov._«Karikaturaga_e’tibor_zarur»_/_Kiril&oldid=11178" dan olindi


10 Январь 16:10\n«КХШТ кучларининг киритилишининг қонунийлиги ҳақида саволлар борлигини кўриб турибмиз. Бу ишончли маълумотларнинг йўқлиги ва бутун вазиятни нотўғри тушуниш билан боғлиқ«, - деди Қасим-Жомарт Тоқаев сессияда сўзлаган нутқида.\n«Баъзи ҳолларда халқаро ҳамжамият, жумладан, хорижий оммавий ахборот воситаларида КХШТ кучларидан фойдаланиш, Қозоғистондаги вазият мутлақо нотўғри талқин қилинмоқда. Кўрсатилган барча фактларга қарамай, айрим манбалар Қозоғистон ҳукумати тинч намойишчиларга қарши курашаётганини даъво қилмоқда. Бу мутлақо нотўғри маълумот. Биз ҳеч қачон тинч намойишчиларга қарши қуролли куч ишлатмаганмиз ва ишлатмаймиз ҳам», - деди Давлат раҳбари.


Россия иқтисодиёти “ёриб чиқиши” керак, деб баёнот қилди Путин – mulkdor.com\nРоссия иқтисодиёти “ёриб чиқиши” керак, деб баёнот қилди Путин\nSeptember 21 2018, 10:09 ДунёИқтисод\nРоссия ўз иқтисодиётида, ижтимоий соҳада, россияликлар ҳаёти сифатини янги даражага олиб чиқадиган, “ёриб чиқадиган” тараққиётга эришмоғи даркор – ўзгаришлар барча ҳудудларда рўй беради, деб таъкидлади РФ президенти Владимир Путин Сергей Собяниннинг Москва мэри этиб тайинланишига бағишланган тантанали тадбирда.\nФото: РФ президентининг матбуот ҳизмати\n“Жуда кўп ишлар амалга оширилди, сиз ҳозир айтганингиздек, ҳали кўп ишларни амалга оширишимиз керак. Россия – иқтисод, технологиялар, ижтимоий соҳада улкан тараққиётга эришмоғи даркор. Бу ўзгаришларнинг асосий мақсади — фуқароларимизнинг ҳаёти даражаси ва сифатини кўтаришдир. Бу ўзгаришлар мамлакатнинг барча ҳудудларида рўй беради, пойтахтнинг умуммиллий масалани ҳал этишга қўшадиган ҳиссаси, албатта, ҳамиша жуда юқори бўлади”, – деди Путин.\n“Москва — тарихан ўзгача шаҳар. Бу ерда илм, таълим, бизнесга оид улкан салоҳият жамланган. Айнан шу нарса бизнинг пойтахтимизга дунёнинг энг етакчи мегаполислари билан муваффақиятли рақобатлашишга имкон яратади”, – деб қўшимча қилди президент ҳамда Москва таълим бўйича етакчи позицияда туриши кераклигини эслатиб ўтди.\nСобянин биринчи марта 2010 йилнинг октябрида, 18 йил давомида пойтахтга раҳбарлик қилиб келган ва президент ишончини йўқотганлиги туфайли муддатдан олдин истеъфога чиқарилган Юрий Лужков ўрнига Москва мэри лавозимини эгаллаган эди.\nДунёMarch 6 2019, 01:03\nЖанубий кореядаги ёнғинда ўзбекистонлик талаба ...\nЎзбекистоннинг Корея республикасидаги элчихонаси маълумотларига кўра 2019 йилнинг 9 май куни Сеул шаҳрида яшайдиган ўзбекистонлик талабалар Мутал Йўлдошев (1997 йилда ...\nДунёMay 10 2019, 06:05


Тоғдек таянч Устозлар - Уч илдиз\nby Тўлқин Эшбек · 23.03.2020\nУстозни тоққа қиёс қиладилар. Тоққа таяниб, тепага ўрлайсиз ва юксак\nчўққиларни забт этасиз! Тоғ бўлмаса, ҳеч қачон бўйингиздан тепани кўра олмайсиз… Модомики, таянадиган тоғингиз борми, унинг қадрига етинг, сабоқ олинг, билмаганингизни сўраб ўрганинг, фазилатларини қалбингизга жо этинг.\nСуратда: Устоз Иброҳим Ғафуров (ўртада) билан талабаларимиз ижодий суҳбат қилишмоқда. (2009 йил май ойида Ўзбекистон Фанлар Академияси биноси ҳовлисида)\nЁш авлод ана шундай юксак тоғлар янглиғ Устозлардан, ёши улуғлардан ибрат, тарбия олиб улғаяди. Мен ҳам ҳаётим давомида кўп улуғ Устозлардан сабоқ олганман. Айниқса, 1999-2003 йиллар Олий Мажлис биноси биринчи қаватида фаолият кўрсатган давримда бир гуруҳ атоқли ёзувчи-шоир ва олимларни депутат сифатида кўрганман. Кунда-кунора уларнинг суҳбатларидан баҳраманд бўлиб, сабоқ олганман. Устозларнинг бир ўхшаш жиҳати деймизми, умумий фазилатими, ишқилиб, ҳеч қачон баланд овозда гапирганларини эшитмадим. Бағоят сиполик билан сўзлаётганларида эътибор билан қулоқ тутсангиз, олам-олам қуйма фикрлар эшитасиз. Менда шундай таассурот қолдирган раҳматли Пиримқул Қодиров, Эркин Воҳидов, Ўткир Ҳошимов, Муҳаммад Юсуф ва бугун ҳам жамиятимиз пешқадамлари ҳисобланмиш Иброҳим Ғафуров, Акмал Саидов, Сайёра Рашидова, Хуршид Дўстмуҳаммад, Хайриддин Султон, Эркин Аъзам, Абдусаид Кўчимов, Шарифа Салимова каби Устозларга то абад таъзимдаман. Уларнинг ҳар бир сўзи, сабоғи – ҳаётимда бамисли саодат калити бўлиб хизмат қилган! Бу улуғ сиймолар яратган ижодий ва илмий хазиналарнинг қиёси йўқ. Уларни ўқиб-ўрганган инсон мутафаккир бўлиб етишиши ҳеч гап эмас. Шу беқиёс хазинани яратган Устозларнинг ўзларидан сабоқ олиш маънавий оламингизни бир неча бора бойитиши аниқ!\nУстозлар ҳақида сўз кетганда аввало мактабда таълим-тарбия берган каби Ғани Райимқулов, Гулбаҳор Ширинова, Ҳомид Тожиев, Раҳмат Раббимов, Обод Ғаффорова, Абдураҳим ва Салоҳиддин Абдусаломовлар, Жўрақул ва Исоқул, Ўтаевлар, Рустам ва Ўктам Усмоновлар, Абдувоҳид Мухторов, Шокир Холов азиз муаллимларим, университетда сабоқ берган Анвар Шомақсудов, Очил Тоғаев, Ғайбуллоҳ ас-Салом, Абдулла Аюпов, Абдуғаффор Расулов, Жамила Шермуҳамедова, Раҳбархон Муртазаева, Маҳмуджон Нурматов, Файзулла Мўминов, Умарали Норматов, Ориф Саид, Омонулла Мадаев, Насимхон Раҳмон каби ўнлаб домлаларим, турли таҳририятларда Оқилжон Ҳусанов, Худойберди Тўхтабоев, Абдулла Орипов, Аҳмаджон Мелибоев, Озод Шарафиддинов, Ойдин Ҳожиева, Шавкат Миралимов, Муҳаммад Али, Ўткир Раҳмат, Шуҳрат Жаббор, Саъдулла Ҳаким, Шойим Бўтаев, Дилбар Саидова, Маҳмуд Тоҳир, Сирожиддин Саййид, Муҳаббат Ҳамидова, Аҳмад Отабоев, Нусрат Раҳмат, Шукур Холмирзаев, Тоҳир Малик, Мирзапўлат Тошпўлатов, Темур Убайдулло, Зиёд Есенбоев, Абдуҳамид Фозилов, Умида Абдуазимова, Суҳроб Йўлдошев, Фармон Тошев, Сафар Остонов, Марди Нуриддинов, Оллоёр Бегалиев, Хосият Бобомуродова, Зулфия Мўминова, Гулчеҳра Усмонова, Муқаддам Ҳайитова, Зайниддин Баҳриддинов, Йўлчи Муҳаммадиев каби (бу рўйхатни узоқ давом эттиришим мумкин) Устозларнинг беназир хизматлари тафаккурим чироқларига айланган!\nБеқиёс бахтга эришганингизда “Устоз – отангдан улуғ” деган мақолнинг асл маъносини дилдан ҳис этасиз! (Маънан улғая олмаганлар бу мақолнинг моҳиятини фаҳмлай олмайди…)\nБугун ҳам парламентимизда ва бошқа кўплаб муассасаларимизда ибрат олса, ҳаёт сиру синоатларини ўрганса бўладиган Устозлар кам эмас! Шундоқ Устозлардан сабоқ олиш ва бахт қасрига етишиш барча ёшларимизга насиб этсин!\n(Энди вақт топиб, ана шу азиз Устозларнинг ибрат мактаблари ҳақида туркум бадиалар ёзиш ниятидаман).\nNext story Журфак фахри: Саъдулла Ҳаким маҳорат мактаби\nPrevious story Талабаларим воқиф бўлган “сир”лар…


Суд ижрочилари кўз ўнгида қотиллик юз берди » Yangiliklar agregatori - OXO.UZ\nСуд ижрочилари кўз ўнгида қотиллик юз берди\n1991 йилда Сурхондарё вилоятида туғилган Мансур Кенжаев (исм-фамилиялар ўзгартирилган) онаси топиб берган қизга шаръий никоҳ билан уйлангач, рўзғор тебратиш ташвишига тушди. Тайинли ҳунари бўлмагани сабабли, Чирчиқ шаҳрига келиб, деҳқон бозорида аравакашлик билан шуғуллана бошлади.\nАввалига рисоладагидек яшаган ёшларнинг ўртасига кўп ўтмай, совуқчилик тушди. Эр бирни айтса, хотини икки билан жавоб қайтарди. Орада хотини икки-уч бор ота уйига кетиб ҳам қолди. Маҳалла ҳамда ота-оналар ўртага тушиб, уларни яраштириб қўйишди. Аммо оилавий жанжаллар тугамади. Мансур хотинига қўл кўтаришгача борди. Натижада суд томонидан жарима жазосига тортилди.\nКўп ўтмай улар ярашиб, яна бирга яшай бошлашди. Бироқ, бу узоққа чўзилмади. Жанжаллар яна авж олди, хотини уйига кетиб қолди. Бу пайтга келиб, хотини ўзига тегишли мол-мулкни қайтаришни сўраб, судга мурожаат қилди. Суд томонидан унинг даъвоси қаноатлантирилди.\nБир маҳал хотини айрим буюмлари эскириб, уриниб қолганини айтиб, янгисини олиб беришни талаб қила бошлади. Унга синглиси ҳам қўшилди. Шу пайтгача жим ўтирган Мансур тўсатдан асабийлаша бошлади. Қулоғига гап кирмай, миясида турли фикрлар чарх ура кетди. Хонада нималар бўлаётганини идрок этолмай, ён-атрофига аланглади-ю, кўзи бир четда ётган пичоққа тушди. У пичоқни қандай олди, қанақа қилиб қайнсинглисининг кўксига санчди, ўзи ҳам билмай қолди. Қайнсинглиси эшик томон қочганида эса қўрқувдан донг қотган хотинига юзланди-да, энди унга пичоқ билан ташланди. Хотини йиқилганидан кейин ҳам унга кетма-кет зарба берди. Қимирламай қолгач, пичоқни ташлаб юборди. Ўзи ташқарига чиқиб, бир четга ўтирди.\nТўсатдан юз берган ҳодисадан даҳшатга тушган ижрочиларнинг бири милицияга, бошқаси тез ёрдамга қўнғироқ қилди. Яна бири эса машинасида бориб, қишлоқ тез тиббий ёрдам шохобчаси фельдшерини олиб келди. Фельдшер опа-сингилни текшириб кўргач, ўлим ҳолатини қайд этди. Кўп ўтмай, тез ёрдам ҳамда ички ишлар ходимлари ҳам етиб келишди.\nСамарқандда қўшнисини ваҳшийларча ўлдирган йигит 11 йилга қамалди\nБоласини 5 миллионга сотган она қўлга олинди


Путин Рамзан Қодировга генерал-майор унвонини топширди — Sof.uz\nЖАҲОН 179,680,692 164,371,007 3,891,142\nПутин Рамзан Қодировга генерал-майор унвонини топширди\n24.07 13:40 781 Жаҳон\nВладимир Путин Чеченистон раҳбари Рамзан Қодировга генерал-майор ҳарбий унвонини топширди. Шу билан бирга, у Ички ишлар вазирлиги тузилмасидан Россия гвардиясига ўтказилган. Бу ҳақда Қодировнинг ўзи ВКонтакте саҳифасида маълум қилди.\n"Кеча мен шахсан Россия Президенти, Олий Бош Қўмондон Владимир Путин томонидан генерал-майор ҳарбий унвонининг берилиши шарафига муяссар бўлдим. Мен ушбу қарор ҳақидаги янгиликни олдим, чунки бу низомга мувофиқ бўлиши керак. Телефон орқали суҳбат чоғида президентнинг ўзи фармонни ўқиб чиқди ва мени ушбу воқеа билан табриклади ва келгусида муваффақиятлар тилади ", - деди Қодиров.\n2009 йилда Дмитрий Медведев Қодировга полиция генерал-майори унвонини берган, дея эслатди РБК. Бундан ташқари, Қодиров мамлакатнинг энг юқори мукофоти - Россия Федерацияси Қаҳрамони унвонига сазовор бўлган, "Ватанга хизматлари учун" ордени, "Жасорат" ордени ва "Шон-шараф" ордени билан тақдирланган.\nРамзан Қодиров яна бир бор ўзини президентнинг "содиқ пиёда аскари" деб атади ва ўзининг "ҳар қандай қитъадаги энг юқори даражадаги" буйруғини бажаришга тайёрлигини билдирди. Шу ҳафта АҚШ Давлат департаменти Қодировни ва унинг оиласини инсон ҳуқуқларини бузишда, жумладан қийноқ ва қотилликларда айблаб АҚШга киришига тақиқ қўйди.\nҚодиров эса жавобан ҳар бир қўлида Калашников ушлаб турган расмини Telegram каналига жойлаб, "Помпео, биз жангни қабул қиламиз! Кейинчалик қизиқроқ бўлади! " - деб пост қолдирди.\nМагнитский тўғрисидаги қонунига биноан Қодировнинг 2017 йилдан бери АҚШга кириш тақиқланган, аммо унинг оила аъзоларига ҳали санкция берилмаган эди.\n19.06 21:39 5237\n20.06 20:14 2645\n20.06 09:58 2575


Наъматак совуни | Sezam\nНаъматак совуни Наъматак\nОламда хунук аёллар бӯлмайди, фақат айримларнинг териси истагандек яхши эмас. Ҳаттоки энг гӯзал тузилишга эга бӯлган юз кӯринишини ҳам ажинлардан, қуруқликдан ва турли тошмалардан чарчаган, толиққан тери бузади. Бу нарсани бартараф этса бӯлади, бироқ бунинг учун биз ҳар куни ӯзимизга бир неча дақиқа эътибор беришимиз керак, вақт йӯқлигини ва чарчоқни баҳона қилмасдан, албатта. Унинг устига бизнинг қӯлланмамиз жуда ҳам оддийдир: SEZAMнинг Наъматак совунида жамланган наъматакнинг бетакрор кучини қӯллашни тавсия этамиз.\n«Бир таёқчада қизил кӯйлакда ӯтирибди, қорни эса тошчаларга тӯла». Ким экан бу? Ҳаммамиз ҳам бу топишмоқнинг жавобини биламиз, бу наъматакдир. Наъматак бута ӯсимлик бӯлиб ҳамма ерда ӯсади ва барчага ҳам яхши танишдир, лекин наъматакнинг ҳаммабоп ва кенг тарқалганлиги унинг соғлиқ ва гӯзаллик учун аҳамиятини ҳеч ҳам камайтирмайди. Бу кӯп эътибор талаб этмайдиган ӯсимлик бутунлай – илдизидан тортиб то мевасигача – фойдали моддарлар: минерал ва витаминларга бойдир. Наъматак меваси мис, темир, кремний, фосфор минераллари, А, В, В2, К, Е, Р, С, К витаминларига, аминокислота ва антиоксидантларга бой, ҳамда фитонцид ва бактерицид хусусиятларига эгадир.\nВитамин алифбоси орасида наъматак мевасида С витамини алоҳида ӯринга эга – унинг таркибида аскорбинка қора смородинага қараганда 10 марта ва лимонга қараганда 50 марта кӯпдир.\nНаъматак ёғли, ҳуснбузарли, таъсирчан, яллиғланган, сӯлиб ва қариб бораётган тери парваришида фойдалидир, у ажинлардан халос бӯлишга ва уларнинг олдини олишга ёрдам беради, тери тузилишини яхшилайди, терига тикланиш таъсирини ӯтказади ва терини қаришдан сақлайди.\n«Наъматак» совуни таркибида энг кучли антиоксидант ҳисобланувчи ёш наъматак мевалари бор, ҳамда «совуқ» ишлаб чиқариш жараёни совунда ёғларнинг, гиёҳларнинг ва эфирларнинг энг фойдали хоссаларини сақлаб қолишга имкон беради. Таркибида аскорбин кислотаси ва унинг ҳосилалари кӯп булганлиги сабабли у оксидланиш-тикланиш жараёнларини тартибга солади, коллаген синтезида қатнашади ва терини эркин радикаллар таъсиридан сақлайди. Совун терини витаминларга бойитади, тиниқлаштиради, сепкил ва пигмент доғларага карши самарали восита ҳисобланади, бактерицид хусусиятларга эга.\nНаъматак меваси хусусиятлари: бактерицид, регенирациялаш, витаминларга бойитиш, қувватни ошириш, яраларни тузатиш, антибактериал, оғриқни қолдириш, антисептик ва микробларга қарши таъсирлар.\nТаъсири: ажинларни йӯқотади ва уларнинг пайдо бӯлишидан ҳимоялайди, тери тузилишини яхшилайди, тери қаришининг олдини олади. Ёғли, ҳуснбузарли, қуруқ, таъсирчан, яллиғланган, сӯлиб ёки қариб бораётган терини парваришлашда энг самарали воситадир.\n Крапива-Олива «Совуқ» ишлаб чиқариш жараёни туфайли биз «Қичитқи ӯт – Зайтун» совуни таркибига кирувчи қичитқи ӯт ва ёғларнинг барча фойдали хусусиятларини сақлаб қолдик.


Симеоне ва Суарес бир-бирини топди. Улар «Атлетико»ни чемпион қилишди\nДиего СимеонеАтлетикоЛуис Суарес\nИкки ақлсиз жанубий америкалик тарих яратишди.\nИспания чемпионати. Лига 1. 38-тур\n«Вальядолид» — «Атлетико» — 1:2 (1:0)\nГоллар: Оскар Плано, 18 (1:0). Корреа, 57 (1:1). Суарес, 67 (1:2).\n«Вальядолид»: Масип, Кико Оливас, Оласа, Янко (Э.Перес, 82), Ал-Ямиқ, Меса (Мичел, 62), Сан Эметерио (Эрвиас, 82), Оскар Плано, Вилья (Гвардиола, 62), Вайссман, Маркос Андре (Жоау Филипе, 62).\n«Атлетико»: Облак, Триппьер, Фелипе, Хименес, Эрмосо (Лоди, 63), Коке, Сауль (Жоау Фелиш, 63), Льоренте (Кондогбия, 79), Суарес, Феррейра-Карраско, Корреа (Эррера, 85).\nОгоҳлантиришлар: Маркос Андре, 55. Эль-Ямик, 70. Мичел, 74. Жоау Феликс, 78. Сан Эметерио, 78. Фелипе, 83. Лоди, 87.\nҲакам: Санчес Мартинес.\n22 май. Вальядолид. «Хосе Соррилья» стадиони.\nИспанияда ўтган мавсум шоша-пиша якунлаб қўйилган вақтда жуда кўпчилик янги мавсумда етакчи клублар қандай ҳолатда бўлишини, чемпионат чинакамига омон қолиш учун пойгага айланишини тасаввур қила олмасди. Пандемия туфайли янги мавсум одатдагидан анча кеч бошланди ва бу тақвим тиғиз бўлишини талаб этарди, еврокубок ўйинларида эса турлар орасида аввал бўлгани каби икки ҳафталик танаффус йўқ эди, терма жамоалар бир ҳафта ичида учтадан ўйин ўтказишди.\nШундай экан, Испаниянинг янги чемпиони — худди Леонардо Ди Каприога илк «Оскар» келтирган «Омон қолган» фильми қаҳрамони кабидир. Бу эстремал шароитларда камроқ йўқотишларга йўл қўйган, бардошли жамоа бўлди. «Барселона» можаролар ботқоғидан чиқишга ва Роналд Куман футболига мослашишда давом этаётган, «Реал» эса ўтган мавсум чемпионлигидан сармаст ҳолатда янги мавсум учун иштиёқ топа олмаётган пайтда «Атлетико» анча илгарилаб кетди ва бу Диего Симеоненинг етти йил олдинги триумфини ҳам эслатиб юборарди.\nЎшанда ҳам «матрасчилар» рақибларидаги инқирозли ҳолатдан фойдаланиб қолгани ҳақида гапиришганди. Аммо бу сафар барча бир хил шароитда эди, гарчи Зинедин Зидан ўнлаб жароҳатларни баҳона қилиши мумкин бўлса-да, «Атлетико»да ҳам муаммолар бор эди.\nТурли сабаблар туфайли чизиқларда футболчилар етишмаслиги туфайли Симеоне мажбуран уч марказий ҳимоячилик схемада ўйнади. Унда ўнг қанотга тушириш учун футболчи қолмаган вақтлар ҳам бўлди ва ўйин натижалари учун пул тикиб, қоидаларни бузгани туфайли узоқ муддатга четлатилган Киран Триппьернинг дисквалификацияси бекор қилингач, мураббий енгил тин олди. Симеоне ҳужумчисиз қолган вақтлар бўлди, аммо у Анхел Корреани ҳужум марказига юборди ва бу футболчи фаолиятидаги энг яхши мавсумни ўтказди.\nТаянч яримҳимоячиси Маркос Льоренте ҳужумкор ҳавбекка айлантирилиши эса буткул кутилмаган трансформация бўлди. Афтидан, мураббий «Реал»нинг ушбу тарбияланувчиси «Энфилд»да феноменал овертайм намойиш этиб, дубль ҳамда Альваро Моратага голли узатма қайд этган ҳолда «Ливерпуль»ни Чемпионлар лигаси ғолиблигини сақлаб қолиш имконидан маҳрум қилганидан илҳомланган.\nЎтган мавсумнинг якуний қисмида Льоренте тўлиқ ҳужумда ўйнаган ва бу вақтинча порлашдек кўринганди. Аммо бутун чемпионат давомида топ-даражада ўйнаш — бошқа масала. Льоренте 11 голли узатма муаллифи бўлиб, чемпионатнинг энг креатив яримҳимоячига айланди, у шунингдек, энг яхши ассистентлар рейтингида Яго Аспасдан кейин иккинчи бўлди. «Атлетико» ҳавбекининг қайси ютуғи зўрроқ эканини аниқ айтиб бўлмайди: самарали пасларими ёки урилган голларими? Эҳтимол, ким учундир 12та аниқ зарба зўр кўрсаткич эмасдир, аммо бу рақамлар — Льорентенинг аввалги олти мавсумдаги натижасидан икки баробар кўпроқ.\nУшбу ҳавбек Мадриднинг триумфал мавсумининг асосий қаҳрамонларидан эканига шубҳа йўқ.\nЯна бир томонда — «гол уриб бўлмас» Ян Облак. Словениялик дарвозабон март ойи охирларида «Алавес»га қарши ўйиннинг (1:0) сўнгги дақиқаларида пенальтини қайтаришини олтин голга қиёслаш мумкин. Кейин май ойи бошида бу тарих «Эльче»га қарши ўйинда такрорланди, Облакнинг репутацияси Фиделни ваҳимага солди.\nАлбатта, жамоага омад ҳам ҳамроҳ бўлди. Юқоридаги вазиятлардан катта ғалабалар яралди, аммо чемпионликда омаднинг улуши у қадар каттамас. «Атлетико»нинг ўзи омаднинг думидан маҳкам ушлаб олди. Финишдаги ақл бовар қилмас интрига — жамоанинг «хизмати». «Атлетико» чемпионлик масаласини анча аввал ҳал қилиб қўйиши ҳам мумкин эди, аммо феврал ойидан жамоа ўйинида барқарорлик йўқолди ва бу «Барселона» ҳамда «Реал»га ҳам имкон тақдим этди. Аммо ҳал қилувчи паллаларда кўк-анорранглилар ва қаймоқранглилар имиллашди, «матрасчилар» эса қотил режимини ёқишди\nСўнгги турлардаги иккита иродали ғалаба — чемпионларга хос бўлди. Бу ўйинларда Луис Суареснинг ғалаба келтирган голлари — мавсумни безади.\nУругвайлик ҳужумчини «Барселона»дан ҳайдаб солишганди, каталонияликлар харажатларни қисқартиришга мажбур эди, аммо бу ушбу трансфер хато бўлганини оқлай олмайди. Кўк-анорранглилар жамоаси мухлисларига йиллар давомида хурсандчилик улашиб келган бу инсон ҳурмат билан хайрлашувга сазовор эди. Якунда Суарес Симеоненинг чемпионлик коктейлига етишмай турган ингредиент бўлиб чиқди.\n«Атлетико» ёзда текинга келадиган ҳужумчи қидирганди, аммо барибир Суарес учун 7 миллион евро тўлашга рози бўлишди. Уругвайлик ҳужумчи 27 сентябрь куни «Гранада»га қарши ўйинда дебют қилди. 70-дақиқада Коста ўрнига майдонга чиқиб, 2 гол уриб, яна бир голга узатма берди.\nСуарес Коста билан ажойиб жуфтлик бўлиши мумкин эди, аммо испаниялик ҳужумчи жароҳат олиб бир ойга сафдан чиқди, кейин формасини тиклай олмай, клуб билан шартномани бекор қилди. Суарес эса ҳужум чизиғида Фелиш билан ҳам яхши тандем ҳосил қила олди. Февраль ойига келиб у ла лига тўпурарлари пойгасида 16 ўйинда 14 гол урган ҳолда етакчи эди, «Атлетико» эса энг яқин таъқибчисини 10 очкога ортда қолдириб кетганди.\nБу яхши маънодаги «жинни» жанубий америкаликлар бир-бирини топишди. Луисдан у ҳали суперфорвард эканини исботлаш талаб этиларди. Мураббийга эса — бир неча омадсиз мавсумдан кейин чинакамига катта муваффақият керак эди. Якунда уругвайли 32 ўйинда 21 гол урди, унинг ҳал қилувчи зарбалари жамоага шунча очко келтирди. У яна уч голга узатма берди ва статистикага кўра, «матрасчилар»нинг ҳар учинчи голи унинг иштирокида бўлди. У 37-турда «Осасуна»га қарши ўйинда (2:1) ўз вақтида рақиб жарима майдонида очилиб, ҳал қилувчи голни урди. У «Вальядолид»га қарши чемпионлик ўйинида дарвозадан 50 метр масофада тўпни эгаллаб, уни дарвозага қадар олиб борди. Январь ойида 34 ёшга тўлган бу футболчини ўша вазиятда ҳеч ким қувиб ета олмасди.\nСуарес «Атлетико»нинг 2015-16 йилги мавсумдан кейин Антуан Гризманндан кўра кўпроқ гол урган илк форварди бўлди. Симеоне ўтган вақт мобайнида керакли ҳужумчи қидириб юзлаб миллион евро сарфлади. Жексон Мартинес, Марио Манжукич, Никола Калинич, Лусиано Вьетто, Кевин Гамейро - ҳужум марказида ҳаракат қилган бу футболчиларнинг бирортаси барқарор ўйин намойиш эта олмаганди.\nСимеоне эса яна бир бор кучли мураббий эканини исботлади. Ҳолбуки унинг ўрнида бўлганида исталган мураббий жамоадан кетиб қолган бўларди. Чемпионлар лигасида қаторасига икки мавсумда мағлубиятдан кейин аргентиналик мутахассис йилдан йилга «қулоқли» совриндан узоқлаша борди. Испанияда бошқалар доминионлик қилишди, Симеоне эса бир неча бор истеъфо ёқасига келди. Клубни Антуан Гризманн ва Томас Партей каби етакчилар тарк этиб кетишди.\nАммо Симеоне барчасини енгиб ўтди ва тактик жиҳатдан мослашувчан «Атлетико»ни яратди. Бу жамоа энди ўйин давомида бир неча марта схема ўзгартириб ўйнаши мумкин, жамоа ушбу мураббий даврида илк бор мавсумда тўпга эгалик қилиш бўйича ўртача бир ўйинда 50 фоиздан ортиқ натижа қайд этди (ўтган мавсумда 47,1 фоиз бўлган, бу йил 51,8 фоиз). Шу туфайли бу ғалабани нафақат жамоанинг, балки Симеоненинг шахсий ғалабаси дейиш ҳам мумкин.


Хитойликлар 350 та Alfa Romeo Giulia седанини 33 сонияда харид қилди » Ўзбекистон янгиликлари – Zamin.uz\n23 март 2017, 10:08\nХитойда Alfa Romeo Giulia седанининг 350 нусхаси 33 сонияда сотиб олинди. Харид Alibaba сервисига тегишли Tmall онлайн майдончасида, Tmall Super Brand Day промо-акцияси доирасида амалга оширилди. Бу ҳақда «Дарё» хабар бермоқда.\nСотиб олинган Giulia моделининг аксарияти – 290 таси – Milano модификациясига эга бўлган икки литрли бензинли мотор билан жиҳозланган. Ушбу автомобилнинг биттаси 62,9 минг доллар туради. Қолган 60 таси 510 от кучига эга Giulia Quadrifoglio Verde седани. Мазкур машинанинг биттасининг нархи 149 минг долларга тенг.\nFiat Chrysler Automobiles (FCA) гуруҳидаги яна бир машина — Maserati — 2016 йилнинг март ойида Tmall сервисида ўз дўконини очганди. Ўшанда компания 18 сония ичида 100 та Levante кроссоверларини сотган. Битта Levante’нинг нархи 146 минг долларга тенг.\n2016 йил давомида 30 та автомобиль бренди Tmall сервиси орқали ўз машиналарини сотган. Maserati’дан ташқари, улар орасида Audi, Mercedes-Benz ва Volvo каби брендлар ҳам бўлган. 2016 йилнинг 11 ноябрь куни савдо эълон қилинганида интернет орқали 100 мингга яқин машина харид қилинганди.\nЯнгиликлар » Авто » Хитойликлар 350 та Alfa Romeo Giulia седанини 33 сонияда харид қилди


Шаҳрисабз ҳокими туманда мавжуд муаммолар юзасидан ўз фикрларини билдирди\n20:24 / 05.07.2017\nКун.uz таҳририяти Қашқадарё вилоятига қилган ижодий сафари давомида Шаҳрисабз тумани ҳокими Исмат Нусуров билан интервью уюштирди. Мазкур суҳбат асносида дунёнинг энг қадим шаҳарларидан бири бўлган, “Қуббатул илм вал адаб”, дея тавсиф этилган, бугун ҳам ўз сийратини йўқотмаган Шаҳрисабзда эришилган ютуқ ва ўз ечимини кутаётган муаммолар юзасидан фикр юритилди.\nШаҳрисабз шаҳри табиийки Ўзбекистондаги сайёҳлик салоҳияти юксак ҳудудлардан бири. Айнан мана шу масалага тўхталар экан, туман ҳокими шундай деди: “Шаҳрисабзда туризм салоҳияти юқори. Туман ҳудудида 196 та тарихий ва археологик ёдгорликлар мавжуд. Шундан 23 таси ЮНЕСКО рўйхатига киритилган. Президентимизнинг Шаҳрисабз шаҳрини вилоятга бўйсунувчи шаҳарлар типига киритиш ташаббуси туризм соҳасини ривожлантиришга ўзининг катта ҳиссасини қўшади. Кўрсаткичларга эътибор қаратадиган бўлсак, ўтган йил Шаҳрисабзга 11 миндан зиёд хорижий ва 30 мингдан зиёд маҳаллий сайёҳ ташриф буюрган. Бу йил ҳам меҳмонлар сонини ошириш борасида зарур ҳаракатлар амалга ошириляпти.\nБунинг учун Бухоро ва Самарқандда жойлашган туристик фирмалар билан ҳамкорлик қилиб, уларга Шаҳрисабзнинг туризм салоҳияти намойиш этилди. Бунинг самараси ўлароқ, 2017 йилнинг июнь ойига қадар 7 минг ҳорижий сайёҳ ташриф буюрди. Бу кўрсаткич йил охирига қадар 30 мингга етиши мақсад қилинган”.\nИнсон саломатлиги жамият ҳаётида энг устувор масалалардан бири. Аҳоли саломатлиги мустаҳкам бўлмас экан, ҳар қандай ислоҳот ўз моҳиятини йўқотади. Инсон саломатлиги борасида Шаҳрисабздаги бугунги кун ҳолати қай даражада, қандай ишлар амалга оширилди ва истиқболдаги режалар нималардан иборат? Шаҳар ҳокими шундай деди:\n“Бизнинг туманда 20 та қишлоқ врачлик пункти, шаҳар ҳудудида эса 4 та оилавий поликлиника бор. Президентимиз томонидан тиббиёт соҳасини ислоҳ қилишга қаратилган қарорларига асосан жойларда зарур чора-тадбирлар амалга ошириляпти. Жумладан, Шаҳрисабз туманида фаолият юритувчи ҚВПларга мурожаат қилиш 20 фоизгача бўлган бўлса, аҳолининг қолган қисми шаҳар марказий шифохонаси хизматидан фойдаланган. Қишлоқ врачлик пунктлари фаолиятини янада такомиллаштириш бўйича қабул қилинган қарорга мувофиқ Халқ депутатлари кенгашининг сессиясида мазкур масала кўриб чиқилди. Шунга мувофиқ туманда ишлаётган 20 та ҚВПнинг 8 таси оилавий поликлиникага айлантириладиган бўлди. Бу поликникалар тез тиббий ёрдам машиналари билан таъминланади ва уларда тор ихтисосликка эга шифокорлар фаолият юритади. Бундан ташқари, улар замонавий тиббий жиҳозлар билан бойитилади.\nАлбатта, бу каби оилавий поликникалар ўз самарасини беради. Аҳолига ўз вақтида тиббий хизмат кўрсатилади, вақт ва моддий жиҳатлар тежалади. Бундан ташқари, қўшимча ишчи ўринлари яратилади”.\nШаҳрисабз туман ҳокими Исмат Нусуров билан ўтказилган суҳбат давомида аҳоли томонидан таҳририятимизга юборилган мурожаатлар юзасидан ҳам сўз юритилди. Уларнинг асл ечими яқин орада ҳал этилиши айтилди. Ўтган суҳбат давомида турли долзарб мавзулар бўйича гаплашилинди. Мазкур интервьюнинг тўлиқ шаклини сайтимиз ва сайтнинг YouTube’даги саҳифаси орқали томоша қилишингиз мумкин.\nАзиз Абдуҳакимов Буюк Ипак йўли бренди, туризмдаги замонавий тенденциялар ва янги туристик маҳсулотлар ҳақида\nДавлат ва хусусий сектор ҳамкорлиги қонун билан мустаҳкамланади\nЖаҳон банки бош ижрочи директори: "Бу йил ўзбеклар чемпионлар орасида!"\n«Бурхон», янги лойиҳалар, янги ҳукумат билан алоқалар. Алишер Усмонов Ўзбекистондаги миссияси ҳақида


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ғаройибот: Ижара уйдаги товуш\t15:37, 24 август 2016\t“Уйдагиларимиздан арзон ижара уй топганимиз ҳақида суюнчи ҳам олдик”\n— Худди кўнглимдаги гап бўлди-да, — деди отам ҳам бу гапдан қувониб. Шу билан амакимнинг ўғли иккимиз шаҳардаги уйда яшайдиган бўлдик. Ярим йилча биз ҳам, уйдагилар ҳам хотиржам яшадик. Аммо ярим йилдан сўнг амакимнинг ишлари юришмай, уйни сотадиган бўлиб қолди. Табиийки, биз энди ижара уй топишимиз зарур эди. Чунки талабалар ётоқхонасидаги барча хоналар ҳам йил бошида банд бўлиб бўлган. — Менинг иккита курсдош ўртоғим битта ижара уйда туради. Шуларнинг ёнидан жой олсак-чи? — деб қолди амакиваччам.\n— Тўрталамизнинг ўртамизда бўлинади. — Яхши. Арзон ҳам тушаркан, — дедим кайфиятим кўтарилиб. Аммо бу режамиз амалга ошмади. Чунки ижара эгаси “Агар тўрт киши турсаларинг ижара ҳақи ошади”, дебди. Бундан ҳафсаламиз пир бўлди. Алоҳида ижара уй қидиришга тушдик. Талаба учун нарх биринчи ўринда туради. Биз ҳам арзон уй қидирарик. Охири топдик ҳам. Ҳовли экан. — Уй тоза, кенг, ҳамма нарсаси бор. Фақат озода сақласаларинг бўлди, — деди миллати бошқа бўлган, кекса кампир ўзбек тилида зўрға сўзлаб. — Қизларни олиб келишни хаёлларингга ҳам келтирмаларинг. Мен мана бу рўпарадаги “дом”да тураман.\n— Хўп, хўп, — дедик икки қўлимиз кўксимизда бўлиб. Ич-ичимиздан иккимиз ҳам хурсандмиз. Арзонга бутун жиҳозлари бўлган ижара уйга эга бўлдик ахир.\n— Кампир нарх-навони билмайди, шекилли, — деб қўяди амакиваччам ҳам оғзи қулоғидан бери келмай. Теримизга сиғмай кечгача нарсаларимизни жойладик. Уйдагиларимиздан арзон ижара уй топганимиз ҳақида суюнчи ҳам олдик. Кечки овқатни еб бўлганимизда ҳам димоғимиз чоғ эди. Энди ухлаш учун тайёргарлик кўраётганимизда кутилмаганда фильмлардаги каби минанинг чийиллашига ўхшаш овоз эшитилди. Фақат товуш паст эди. — Ташқарида нимадир бўляпти-ёв, — деди амакиваччам. — Уй ичидамасми?\nБу саволимдан у ҳам иккиланиб қолди. Бироз вақт ўтганидан кейин эса бемор одамнинг инқиллашини эслатувчи овоз яна бизни сергаклантирди. Хуллас, ўша тун бу воқеа икки-уч марта такрорланди. Мен ўзимдан ўтганини ўзим билдим. Лекин сездимки, амакиваччам ҳам қўрқув ичида қолди. Амаллаб тонгни орттириб, дарсга жўнадик. Назаримда тунги воқеа иккаламизнинг ҳам ёдимиздан кўтарилди. Фақат кечки пайт яна такрорланганда сергакландик. Зўрға бир ҳафтани ўтказдик ва охири ижарачи кампирдан сўрашга мажбур бўлдик. — Шунинг учун ҳам арзонда бу уй. Агар чидасаларинг яшайверинглар. Безиён овоз у. Қаердан келишини билмайман, — деди момо бизнинг кетиб қолишимиздан хавотирланиб. Аммо нима қилайлик? Биз бу уйни тарк этдик. “Арзоннинг оши татимас”, деб шунга айтишса керак-да!